Satu maut, empat parah insiden tembakan di gereja LA

CALIFORNIA, 16 Mei- Seorang maut dan empat parah dalam insiden tembakan di sebuah gereja berhampiran Los Angeles.Insiden terjadi sehari selepas kejadian tembakan di New York yang mengorbankan 10 nyawa.Suspek merupakan seorang lelaki berketerunan Asia berusia dalam lingkungan 60an.Dia berjaya ditahan orang ramai sebelum polis tiba.Turut dirampas senjata yang dipercayai digunakannya.

(Kenderaan polis di hadapan gereja tempat kejadian tembakan berlaku. /AFP)

Pejabat Gabenor California, Gavin Newsom memaklumkan pihaknya bekerjasama dengan pegawai tempatan untuk memantau keadaan susulan kejadian itu.Beliau turut mengucapkan takziah kepada mangsa dan waris.Sehari sebelum tragedi itu, seorang remaja 18 tahun menembak mati 10 mangsa di sebuah pasaraya di Buffalo, New York. -AFP


Rakyat Palestin berhimpun sambut ulang tahun Nakba

BAITULMAQDIS, 16 Mei- Ulang tahun Nakba diperingati rakyat Palestin dengan mengadakan tunjuk perasaan di Tebing Barat.Perhimpunan kali ini turut menyaksikan insiden kematian wartawan, Shireen Abu Akleh dan siri operasi polis di kediaman penduduk menjadi bahan kritikan.Perhimpunan tahunan itu diadakan di bandar Jenin.Selain penduduk, ia turut disertai Briged Syahid Al-Aqsa yang menyertai pakatan kumpulan bersenjata Palestin.Ketika berarak mereka turut menyatakan rasa tidak puas hati terhadap rejim Israel.Mereka mengutuk negara haram itu kerana didakwa terlibat kematian wartawan Al-Jazeera, Shireen Abu Akleh dan aktivis Daoud al-Zubaidi akibat operasi pihak berkuasa negara haram itu di Palestin.

(Seorang wanita Palestin memegang poster wartawan Shireen Abu Akleh yang dibunuh baru-baru ini semasa perhimpunan untuk menandakan ulang tahun ke-74 Nakba. /AFP)

Nakba atau Perang Arab-Israel terjadi pada 1948.Ia yang turut digelar hari mala petaka menyaksikan Palestin dijarah dan sebahagian wilayah negara jiran turut dirampas negara haram terbabit. -AFP


Ukraine siap sedia hadapi serangan baharu Rusia

KIEV, 16 Mei- Ukraine hari ini bersiap siaga dengan serangan baharu Rusia di wilayah Donbas, ketika Kiev memaklumkan serangan balasnya di Kharkiv berjaya memperoleh momentum.Presiden Ukraine, Volodymyr Zelensky, berkata pihaknya sedang bersedia untuk berdepan cubaan baharu Rusia untuk menyerang wilayah itu, dalam usaha Moscow menambah kemajuan di selatan Ukraine."Penceroboh ini masih enggan mengakui bahawa mereka sudah berada di jalan buntu dan 'operasi khas' ini sudah bankrap," katanya.Sejak kegagalan Rusia menawan Kiev ketika permulaan pencerobohan pada hujung Februari lalu, kawalan di Donbas menjadi antara objektif utama Moscow.Bagaimanapun, perisikan Barat menjangkakan kempen ketenteraan Rusia akan tersekat berikutan mereka berdepan kekalahan teruk dan tentangan sengit Ukraine.Dalam pada itu, penasihat kepada Presiden Ukraine, Oleksiy Arestovich, berkata tentera Rusia sedang dipindahkan menuju ke arah Donbas, selepas mereka berundur dari Kharkiv susulan serangan balas Ukraine.

(Sejak kegagalan Russia menawan Kyiv ketika permulaan pencerobohan pada hujung Februari lalu, kawalan di Donbas menjadi antara objektif utama Moscow/ FOTO REUTERS)

Penasihat Menteri Dalam Negeri Ukraine, Vadim Denisenko, pula memaklumkan tentera Kyiv mencatat kemajuan yang banyak di wilayah utara sehingga menghampiri sempadan Rusia, namun siren serangan udara masih dibunyikan di bandar Kharkiv hari ini.Arestovich menegaskan, tentera Rusia yang sedang berundur itu sedang bergerak menuju ke arah Lugansk."Matlamat mereka adalah untuk menawan Severodonetsk. Ada sesuatu yang tidak menjadi pada mereka," katanya.Severodonetsk adalah bandar paling timur yang masih di bawah kawalan Ukraine, dan jika bandar itu berjaya ditumbangkan, Kremlin bakal mengawal Lugansk, iaitu satu daripada dua wilayah dalam Donbas. - AFP


Dua maut, tiga cedera dalam kejadian tembakan di pasar karat di Houston AS

HOUSTON, 16 Mei- Dua maut di tempat kejadian dan tiga lagi parah dalam insiden tembakan di pasar karat di Houston, Texas Amerika Syarikat (AS) semalam, lapor Xinhua.Kejadian dipercayai akibat pertengkaran membabitkan lima lelaki, menurut Pejabat Syerif Kaunti Harris.Kesemua mangsa berusia awal dan pertengahan 20-an, berkemungkinan mengenali antara satu sama lain. Syerif Kaunti Harris, Ed Gonzalez berkata dianggarkan terdapat "ribuan" orang awam di pasar itu ketika tembakan dilepaskan.

Dua suspek telah ditahan dan suspek ketiga menerima rawatan di hospital, menurut ABC News. Sekurang-kurangnya dua pucuk pistol turut dijumpai.


Raja Salman dibenar keluar hospital

RIYADH, 16 Mei- Raja Arab Saudi, Raja Salman Abdulaziz, 86, keluar wad, semalam, selepas seminggu dimasukkan ke Hospital Pakar Raja Faisal untuk menjalani beberapa ujian kesihatan, termasuk kolonoskopi.Rakaman video disiarkan media rasmi Saudi Press Agency (SPA) menunjukkan Raja Salman keluar dari hospital di Jeddah itu dengan bertongkat dan diiringi Putera Mahkota Mohammed Salman serta dikelilingi pegawai, sebelum beredar dengan menaiki kereta.Menurut SPA dalam Twitter, baginda keluar dari hospital selepas menjalani pemeriksaan perubatan dan berjaya melengkapkan pelan rawatan serta tempoh pemulihan.Kerajaan sudah bertahun-tahun berusaha menangani spekulasi mengenai kesihatan Raja Salman yang memerintah negara pengeksport utama minyak dunia ini sejak 2015.Minggu lalu, media negara ini melaporkan keputusan kolonoskopi yang dijalani Raja Salman adalah 'baik' dan doktor 'membuat keputusan supaya baginda berehat di hospital.

(Raja Salman (tengah) meninggalkan Hospital Pakar Raja Faisal, Jeddah pada Ahad/FOTO REUTERS)

Pada 2017, Arab Saudi menafikan laporan dan spekulasi bahawa baginda merancang turun takhta, untuk digantikan pemimpin de facto, Putera Mahkota Mohammed.Raja Salman menjalani pembedahan untuk membuang pundi hempedu pada 2020.Pada Mac lalu, baginda dimasukkan ke hospital yang digambarkan dalam laporan media sebagai menjalani 'ujian perubatan yang berjaya'. -AFP


Parlimen Finland, Sweden bincang keahlian NATO

MOSCOW, 16 Mei- Parlimen Finland dan Sweden akan membincangkan laporan kerajaan berkaitan proses permohonan negara itu menjadi anggota Pertubuhan Perjanjian Atlantik Utara (NATO) hari ini, lapor Sputnik.Di Finland, Perdana Menteri Sanna Marin akan membentangkan laporan Penyertaan Finland ke NATO, diikuti perbahasan di parlimen.“Sekiranya terdapat cadangan yang berbeza ketika perbahasan dan disokong, ia akan dikemukakan ketika sesi undian pada akhir sesi,” menurut kenyataan Parlimen Finland. Sementara itu, Parlimen Sweden akan mengadakan perbincangan khas Laporan Dasar Keselamatan yang akan dibentangkan Perdana Menterinya Magdalena Andersson."Seorang wakil dari setiap parti boleh mengambil bahagian dalam perbahasan. Ucapan tidak lebih 10 minit," menurut Parlimen Sweden.

Finland menjangkakan perbahasan akan berlanjutan sehingga esok, manakala akhbar Sweden Expressen pada Jumaar melaporkan, ketua Kabinet Sweden akan mengadakan mesyuarat tergempar untuk memuktamadkan mengenai keahlian NATO hari ini. Finland dan Sweden mempertimbangkan rancangan menyertai NATO sejak Rusia melancarkan operasi ketenteraan di Ukraine pada 24 Februari. Pada Mac, Setiausaha Agung NATO Jens Stoltenberg berkata pakatan itu akan mempercepatkan permohonan keahlian Finland dan Sweden jika kedua-dua negara itu memutuskan untuk menyertai NATO.


Sengaja membanjirkan kampung: Strategi kekang serangan Rusia

(Antara kawasan masih ditenggelami air di Demydiv, semalam, selepas pasukan Ukraine dikata melepaskan air empangan untuk menghalang kemaraan tentera Russia/FOTO REUTERS)

DEMYDIV, 16 Mei- Strategi tentera Ukraine sengaja membanjirkan sebuah perkampungan kecil di utara Kiev, didakwa berjaya mencegah antara serangan Rusia ke atas ibu kota itu sebelum ini.Pasukan Ukraine dikatakan melepaskan air sebuah empangan ketika awal peperangan di Demydiv, menyebabkan air Sungai Irpin melimpah sehingga membanjiri perkampungan itu dan kawasan sekitar.Tindakan itu disifatkan sebagai faktor penghalang terhadap kemaraan tentera dan kereta kebal Rusia."Sudah tentu langkah itu bagus. Apa akan berlaku jika mereka (tentera Rusia) dapat menyeberangi sungai kecil itu dan mara ke Kiev?" kata penduduk Demydiv, Volodymyr Artemchuk, 60.Kira-kira dua bulan kemudian, penduduk perkampungan itu masih berdepan kesan banjir berkenaan, termasuk menggunakan bot untuk bergerak ke tempat lain dan bercucuk tanam di sisa kawasan tanah yang kering.

(Penduduk menaiki bot di kawasan yang masih ditenggelami air di Demydiv, semalam selepas pasukan Ukraine dikata melepaskan air empangan untuk menghalang kemaraan tentera Russia/ FOTO REUTERS)

Kanak-kanak pula terpaksa menjadikan kawasan tanah lembap sebagai taman permainan.Dalam peperangan yang sudah memasuki bulan ketiga, pasukan Russia kini berusaha mengepung tentera Ukraine untuk menawan Donbas. -REUTERS


Singapura lapor tiga kes tempatan varian Omicron BA.4, BA.5

SINGAPURA, 16 Mei- Singapura hari ini merekodkan kes COVID-19 jangkitan tempatan melibatkan dua kes varian BA.4, dan satu kes varian BA.5, menurut Kementerian Kesihatan (MOH)."Ini adalah kes komuniti pertama yang disahkan membabitkan varian BA.4 dan BA.5," memetik laman sesawang MOH. Pusat Pencegahan dan Kawalan Penyakit Eropah baru-baru ini mengklasifikasikannya sebagai Varian Membimbangkan (VOC).Varian BA.4 dan BA.5 dikesan melalui ujian terhadap sampel positif tindak balas rantai polimerase (PCR) serta disahkan melalui penjujukan genom (WGS).“Semua kes sama ada tanpa gejala atau mempunyai simptom ringan seperti demam, batuk, hidung berair dan sakit tekak; dan tidak memerlukan kemasukan ke hospital. “Mereka telah lengkap divaksinasi, dan menerima dos penggalak mereka,” menurut kenyataan itu.Ketiga-tiga kes telah menjalani kuarantin kendiri setelah diuji positif COVID-19.

Varian BA.4 dan BA.5 pertama kali dilaporkan di Afrika Selatan pada awal 2022 dan sejak itu menjadi varian dominan. Kedua-dua varian mengandungi mutasi spike protein dan dilihat menjejaskan sistem imun dan kadar keberjangkitan lebih tinggi berbanding BA.1 dan BA.2 yang menyebabkan gelombang Omicron awal tahun ini.Memetik Pertubuhan Kesihatan Sedunia (WHO), sekurang-kurangnya 1,000 kes BA.4 dan BA.5 telah dilaporkan di sekurang-kurangnya 16 negara setakat 11 Mei 2022.“Kami akan meningkatkan pengawasan dan terus memantau penularan BA.4 dan BA.5 di Singapura,” tambah kementerian itu.


Presiden baharu UAE bertemu Macron

ABU DHABI, 15 Mei - Presiden baharu UAE, Sheikh Mohamed bin Zayed Al Nahyan, mengadakan pertemuan dengan rakan sejawatannya dari Perancis, Emmanuel Macron ketika pemimpin dunia masuk ke negara Teluk yang kaya dengan minyak itu untuk memberi penghormatan kepada pendahulunya.

Macron, dalam lawatan asing pertamanya sejak penggal kedua bermula minggu lalu, mengucapkan takziah kepada pemimpin yang digelar "MBZ" berikutan kematian abang tirinya Sheikh Khalifa pada hari Jumaat selepas sakit lama.

Macron, pemimpin Barat pertama yang memberi penghormatan, akan diikuti oleh Perdana Menteri Britain Boris Johnson, Naib Presiden AS Kamala Harris dan Setiausaha Negara Antony Blinken, presiden Israel dan raja Sepanyol, antara senarai panjang orang kenamaan.

Terdahulu, Putera Mahkota Sheikh Mohamed Zayed Al Nahyan, dilantik sebagai Presiden Emiriah Arab Bersatu (UAE), semalam, sehari selepas kemangkatan Sheikh Khalifa Zayed Al Nahyan, 73.

Menurut agensi berita rasmi WAM, pemimpin berusia 61 tahun itu yang melakukan tugas pentadbiran dari belakang tabir berikutan keuzuran abang tirinya sejak 2014, dipilih sebulat suara oleh pemimpin tujuh emiriah di UAE.

Beliau dilantik selepas memimpin solat jenazah dan membantu menguruskan jenazah Sheikh Khalifa yang kemudian dikebumikan di Tanah Perkuburan Al Bateen, Abu Dhabi.

Sheikh Mohamed kini menguasai secara formal negara dengan populasi seramai 10 juta orang itu yang kebanyakannya adalah ekspatriat.

Beliau juga menggantikan Sheikh Khalifa sebagai pemerintah Abu Dhabi yang memiliki 90% kekayaan minyak UAE.

Presiden Amerika Syarikat (AS), Joe Biden mengucapkan tahniah kepada 'rakan lamanya' itu, manakala Presiden Russia, Vladimir Putin turut mengalu-alukan pelantikan beliau.

Pemimpin Syria, Bashar al-Assad, yang melawat UAE pada Mac lalu, mengirimkan penghormatan kepadanya.

Bawah pimpinan Sheikh Mohamed, UAE berjaya menghantar angkasawan ke angkasa lepas, menerokai planet Marikh dan membuka reaktor nuklear pertamanya, di samping menggunakan pengaruh sebagai pengeluar minyak utama bagi menggubal dasar luar lebih tegas.

Bersama sekutu rapatnya, Arab Saudi, Sheikh Mohamed muncul sebagai pemimpin dalam pembentukan semula Asia Barat, antara lain menjalinkan hubungan dengan Israel dan menyertai perang menentang pejuang yang disokong Iran di Yaman.

Sheikh Mohamed yang merupakan Putera Mahkota Abu Dhabi sejak November 2004, berpengalaman berkhidmat sebagai timbalan komander angkatan tentera dan Pengerusi Majlis Eksekutif Abu Dhabi. - AFP


Asean setuju iktiraf sijil vaksin COVID-19

KUALA LUMPUR, 16 Mei - Menteri-Menteri Kesihatan ASEAN bersetuju dengan Pengiktirafan Bersama Sijil Vaksin COVID-19 bagi memastikan perjalanan rentas sempadan yang lancar dan selamat.Kenyataan media Timbalan Menteri Kesihatan II, Datuk Aaron Ago Anak Dagang menyatakan perkara itu dipersetujui dalam sesi perbincangan khas Mesyuarat Menteri-Menteri Kesihatan ASEAN (AHMM) ke-15 yang berlangsung di Bali, Indonesia."Pengiktirafan ini akan dilaksana menggunakan Mekanisme Verifikasi Sejagat ASEAN atau mekanisme lain yang telah dibangunkan berdasarkan spesifikasi teknikal Pertubuhan Kesihatan Sedunia (WHO)."Ini bertujuan memudahkan urusan pengesahan sijil vaksinasi COVID-19 yang dikeluarkan oleh setiap negara anggota ASEAN. "Malaysia menghargai usaha Indonesia untuk mengambil inisiatif mengetuai pembangunan Mekanisme Verifikasi Sejagat ASEAN itu," katanya.

Beliau berkata Malaysia berpandangan bahawa sistem itu yang dilaksana secara sukarela, berpotensi tinggi untuk menyokong negara ASEAN yang belum memiliki sistem verifikasi sijil vaksinasi COVID-19.Ia penting bagi melancarkan pembukaan sempadan dan seterusnya mempercepat proses pemulihan ASEAN daripada COVID-19.Tambah Aaron, Malaysia juga bersedia untuk terus bekerjasama dengan negara ASEAN dalam melaksanakan Pengiktirafan Bersama Sijil Vaksin COVID-19 bagi memastikan pembangunan rantau itu yang lebih sihat dan selamat selain menjamin kelangsungan hidup rakyat.Beliau mengetuai delegasi Malaysia ke AHMM ke-15 yang berlangsung dari 11 Mei hingga semalam dan mesyuarat itu antara lain memfokus kepada pengukuhan daya tahan sistem kesihatan serta pemulihan ASEAN daripada COVID-19.


Bekas pemimpin kembali memenangi jawatan presiden Somalia

(Pengiraan undi semasa pusingan pertama pilihan raya presiden Somalia, di Mogadishu, Somalia, 15 Mei 2022/FOTO REUTERS)

MOGADISHU, 16 Mei-Bekas pemimpin Somalia, Hassan Sheikh Mohamud yang pernah menerajui pentadbiran negara ini dari 2012 hingga 2017, kembali memenangi Pilihan Raya Presiden, semalam.Pemilihan itu membabitkan pengundian oleh Ahli Parlimen dan berlangsung di kompleks lapangan terbang yang dikawal ketat.Hassan, 66, menewaskan penyandangnya, Mohamed Abdullahi Mohamed, dengan keputusan 214-110 undi dalam saingan pusingan ketiga yang disahkan sekitar waktu tengah malam."Kita perlu terus bergerak ke depan. Kita tidak perlu berdendam. Tiada balas dendam," kata Hassan dalam ucapan kemenangannya di pekarangan lapangan terbang di Mogadishu yang dikawal pasukan pengaman Kesatuan Afrika (AU).

(Hassan (kanan) berpegangan tangan dengan Mohamed selepas memenangi pemilihan Presiden Somalia/FOTO REUTERS)

Kemenangan Hassan diraikan penyokong yang turun ke jalanan di Mogadishu sambil bersorak dan melepaskan tembakan ke udara.Bagaimanapun, Hassan yang juga bekas pejuang pendidikan serta aktivis keamanan, berdepan tugas mencabar di negara memiliki 15 juta penduduk ini yang sedang bergelut dengan kemarau terburuk dalam tempoh empat dekad serta konflik berlarutan sejak 1991. -REUTERS


Imran Khan dakwa ada konspirasi membunuhnya

NEW DELHI, 15 Mei- Bekas Perdana Menteri Pakistan, Imran Khan, mendakwa terdapat konspirasi untuk membunuhnya.Imran berkata, beliau telah merakam video dan mendedahkan nama 'dalang' supaya orang ramai mengetahui siapa didakwa mahu membunuhnya jika rancangan itu berjaya."Konspirasi sedang dibuat secara tertutup di dalam dan luar negara. Konspirasinya, mereka mahu mengambil nyawa Imran Khan."Saya telah merakam video dan menyimpannya di tempat selamat. Jika sesuatu berlaku pada saya, seluruh negara akan menonton video ini."Saya telah menamakan semua yang terbabit dalam konspirasi itu melalui rakaman video," katanya pada perhimpunan besar-besaran anjuran parti Pakistan Tehreek-e-Insaf (PTI) di bandar Sialkot, malam tadi.

(Bekas Perdana Menteri Pakistan, Imran Khan. /AFP)

Sebelum ini, polis membubarkan perhimpunannya dan menahan beberapa penyokong, namun Imran meneruskan perhimpunan awam itu di lokasi lain.Perhimpunan di Sialkot adalah siri terbaharu perhimpunan besar-besaran Imran sejak kerajaan pimpinannya digulingkan melalui usul undi tidak percaya yang diluluskan mahkamah di Parlimen.Imran mendakwa, pihak lawannya di Pakistan dan negara asing menganggap beliau sebagai 'halangan yang perlu disingkirkan.'Pada perhimpunan itu, Imran turut menyelar lawannya dan menggesa pilihan raya diadakan segera bagi menamatkan krisis politik negara.Imran menyeru penyokongnya menunggu hingga akhir bulan ini sebelum berarak ke Islamabad, dan berharap dapat mengumpulkan 2.5 juta orang. -BERNAMA


Sektor perniagaan kembali beroperasi secara berperingkat di Shanghai

SHANGHAI, 15 Mei- Perniagaan di Shanghai akan dibuka semula secara berperingkat, mulai esok, selepas lebih enam minggu menjalani perintah berkurung ketat bagi mengekang penularan COVID-19.Naib Datuk Bandar Shanghai, Chen Tong, berkata pusat beli-belah serta pasar raya akan dibuka semula dengan pelanggan dibenarkan memasuki premis 'secara teratur', manakala salun rambut dan pasar sayur-sayuran juga bakal dibuka semula dengan kapasiti terhad.Bercakap pada taklimat media, hari ini, beliau bagaimanapun tidak memperincikan kadar atau tahap pembukaan semula berkenaan.

Ketika perintah berkurung dikuatkuasakan, penduduk Shanghai hanya terbatas kepada pembelian barangan keperluan, dengan sebahagian besar beli-belah normal melalui platform dalam talian turut digantung sementara.Sementara itu, seorang pegawai bandar berkenaan memaklumkan, Shanghai juga akan mengumumkan 'senarai putih' ketiga, dalam kalangan lebih 820 syarikat terbabit import dan eksport, yang boleh kembali beroperasi. -REUTERS


3.91 juta rakyat Lubnan mengundi hari ini

BEIRUT, 15 Mei- Pilihan raya umum di Lubnan bermula hari ini, menyaksikan lebih 3.91 juta rakyat layak mengundi buat pertama kali sejak protes pada 2019.Pusat pengundian di 15 kawasan di seluruh negara dibuka seawal 7 pagi waktu tempatan, lapor Agensi Anadolu.Sebanyak 718 calon bertanding merebut 128 kerusi Parlimen, dan had umur dibenarkan mengundi bermula 21 tahun, menurut Kementerian Dalam Negeri.Dalam satu kenyataan semalam, tentera Lubnan mengumumkan langkah keselamatan yang ketat telah diambil di kebanyakan wilayah di negara itu, terutama di Beirut.

Kali terakhir pilihan raya diadakan ialah pada 6 Mei 2018, dengan peratusan keluar mengundi sebanyak 49 peratus.Pilihan raya Lubnan berlangsung ketika negara itu bergelut dengan krisis ekonomi yang teruk sejak akhir 2019, termasuk nilai mata wang susut serta kekurangan bahan api dan perubatan. -BERNAMA


Rumah kediaman Menteri Pertananan Chile dirompak

SANTIAGO, 15 Mei- Kediaman Menteri Pertahanan Chile, Maya Fernandez, dirompak malah anak lelakinya dipukul selain mengancam keselamatan suaminya.Menurut pihak berkuasa, Fernandez yang juga cucu bekas pemimpin Sosialis, Salvador Allende, tidak berada di rumah ketika kejadian berlaku di kawasan kejiranan Nunoa, Santiago, kelmarin."Berlaku rompakan di kediaman Menteri Pertahanan. Beberapa individu tidak dikenali mencuri wang tunai dan sebuah kenderaan," kata Ketua Polis Daerah, Jeneral Jean Camus.Sementara itu pada malam sama, seorang pengawal peribadi dalam pasukan keselamatan Presiden Gabriel Boric, juga dirompak dan ditembak sekumpulan lelaki ketika mangsa berada dalam kenderaan rasmi.Serangan berlaku di kawasan kejiranan San Miguel di selatan Santiago ketika pengawal keselamatan terbabit sedang memandu kenderaan berkenaan pulang ke Istana Presiden.

Menurut polis, penyerang membawa mangsa ke bandar di utara Santiago dan menembak serta meninggalkannya di jalan, sebelum melarikan diri dengan mencuri kenderaan rasmi itu.Setakat ini, tiada maklumat lanjut mengenai keadaan mangsa yang berpangkat Sarjan dalam pasukan polis kebangsaan Chile atau Carabineros.Pegawai Chile menggesa supaya usaha digandakan bagi meningkatkan keselamatan dan mengekang jenayah.Timbalan Menteri Dalam Negeri, Manuel Monsalve, menegaskan langkah konkrit sudah diambil untuk memburu pelaku jenayah terancang. -AFP


Duta Rusia di AS diancam

WASHINGTON, 15 Mei- Duta Rusia di Amerika Syarikat (AS), Anatoly Antonov, mendakwa diplomat Moscow di Washington diancam keganasan.Malah turut didekati khidmat perisikan AS yang dikatakan berusaha menjalin kontak dengan mereka, lapor agensi berita TASS, semalam.Antonov memberitahu saluran televisyen Rusia, mesyuarat bersemuka juga tidak lagi diadakan antara pegawai negara itu dengan AS sejak Moscow menyerang Ukraine pada 24 Februari lalu."Kedutaan kami beroperasi dalam persekitaran yang saling bermusuhan. Bahkan, kakitangan kedutaan menerima ancaman, termasuk dari segi keganasan fizikal."Ejen daripada perkhidmatan keselamatan AS menunggu di kawasan luar Kedutaan Rusia, dan ada yang memberi nombor telefon Agensi Perisikan Pusat (CIA) dan Biro Penyiasatan Persekutuan (FBI)" katanya menurut laporan TASS.

Bagaimanapun, CIA dan FBI enggan mengulas dakwaan itu, manakala Pejabat Pengarah Perisikan Kebangsaan dan Jabatan Negara AS belum memberikan sebarang kenyataan setakat ini.Sebelum ini, Duta Rusia ke Poland dilaporkan disimbah dengan bahan berwarna merah oleh individu membantah peperangan itu, Isnin lalu.Rusia dan AS saling terbabit pertikaian berhubung saiz dan fungsi misi diplomatik masing-masing, lama sebelum Rusia mencerobohi Ukraine.Moscow mengusir sejumlah diplomat AS pada Mac lalu selepas Washington mengusir 12 diplomat Rusia dalam misi Pertubuhan Bangsa-Bangsa Bersatu (PBB) negara itu di New York. -REUTERS


Korea Utara catat 15 lagi kematian akibat COVID-19

SEOUL, 15 Mei- Korea Utara melaporkan 15 kematian tambahan akibat demam selepas negara itu mengumumkan kes pertama COVID-19 dan mengarahkan penutupan seluruh negara.Media kerajaan KCNA berkata, seramai 42 orang telah meninggal dunia, dengan 820,620 kes dan sekurang-kurangnya 324,550 dalam rawatan perubatan.Pemimpin Kim Jong Un berkata wabak itu telah menyebabkan 'pergolakan besar' di Korea Utara.KCNA melaporkan, semua wilayah, bandar dan daerah di negara itu telah disekat sepenunhnya.Walaupun mengaktifkan "sistem kuarantin kecemasan maksimum" untuk memperlahankan penyebaran penyakit melalui populasinya yang tidak divaksinasi, Korea Utara kini melaporkan sejumlah besar kes baharu setiap hari.Korea Utara mengesahkan pada Khamis bahawa varian Omicron yang sangat menular telah dikesan di ibu negara Pyongyang, sehingga Kim mengarahkan penutupan seluruh negara.Ia merupakan pengakuan rasmi pertama kerajaan bagi kes COVID-19 selain menunjukkan kegagalan sekatan terhadap wabak berkenaan selama dua tahun yang dikekalkan sejak permulaan wabak itu.Korea Utara mempunyai sistem kesihatan terburuk di dunia, berikutan tiada pemberian vaksin COVID-19 kepada rakyat, bahkan tiada ubat bagi rawatan antivirus atau kapasiti ujian besar-besaran.

(Meskipun kes COVID-19 semakin membimbangkan, Perdana Menteri Korea Utara, Kim Jong Un masih ingin meneruskan ujian nuklear. /AFP)

Negara itu sebelum ini telah menolak tawaran vaksin COVID-19 dari China dan skim Covax Pertubuhan Kesihatan Sedunia, namun Beijing dan Seoul tetap menawarkan bantuan kesihatan dan vaksin. Laporan KCNA tidak menyatakan sama ada kes baharu dan kematian telah diuji positif untuk COVID-19, tetapi pakar mengatakan negara itu akan bergelut untuk menguji dan mendiagnosis pada skala ini.Amerika Syarikat dan Korea Selatan telah memberi amaran bahawa Kim sedang bersedia untuk menjalankan satu lagi ujian nuklear yang akan menjadi ujian ketujuh rejim itu dan ia boleh datang pada bila-bila masa.Penganalisis telah memberi amaran Kim untuk mempercepatkan rancangan ujian nuklearnya dalam usaha untuk mengalih perhatian penduduk Korea Utara daripada wabak COVID-19 yang membawa maut. -AFP


Andrew Symonds maut dalam kemalangan jalan raya

SYDNEY, 15 Mei- Bekas pemain Kriket Australia, Andrew Symonds meninggal dunia dalam kemalangan kereta, menurut beberapa laporan media tempatan hari ini. Pemain berusia 46 tahun itu, terlibat dalam kemalangan kereta yang dipandunya di luar Townsville di negeri Queensland pada malam Sabtu.Polis berkata pasukan perubatan cuba menyelamatkannya selepas kejadian berlaku, namun Symonds meninggal dunia akibat kecederaan parah ekoran kenderaannya terbalik."Kriket Australia telah kehilangan satu lagi pemain yang terbaik," kata pengerusi Cricket Australia Lachlan Henderson dalam satu kenyataan."Andrew adalah generasi yang memainkan peranan penting dalam kejayaan Australia di Piala Dunia dan sebagai sebahagian daripada sejarah kriket Queensland,"Beliau adalah tokoh yang dihargai oleh peminat dan rakannya," tambahnya.

(Symonds maut dalam kemalangan pada usia 46 tahun. /AFP)

Kemalangan maut Symonds berlaku hanya beberapa bulan selepas kematian rakan seperjuangan Australia Warne dan Marsh, yang kedua-duanya meninggal dunia akibat serangan jantung.Symonds bukan sahaja seorang pemain Kritket yang berbakat, bahkan beliau turut disenangi ramai kerana personalitinya yang mesra.Beliau juga merupakan pemain terbaik dan merupakan bahagian penting dalam 50 kemenangan berturut-turut Australia pada Piala Dunia pada 2003 dan 2007.Dalam negara, beliau bermain untuk Queensland selama 17 musim, juga muncul bersama Gloucestershire, Kent, Lancashire dan Surrey dalam Kejohanan Daerah Inggeris serta bermain untuk Deccan Chargers dan Mumbai India dalam Liga Perdana India. -AFP


Peru saman Repsol AS$4.5 bilion

LIMA, 15 Mei- Peru memfailkan saman dan menuntut ganti rugi AS$4.5 bilion (RM19.79 bilion), terhadap syarikat tenaga Sepanyol, Repsol, berhubung insiden tumpahan minyak yang memusnahkan pesisir pantai daerah itu, Januari lalu.Menurut Agensi perlindungan pengguna Peru, saman berkenaan difailkan di Mahkamah Sivil di Lima terhadap enam syarikat meliputi Repsol (Sepanyol), Mapfre Global Risks (Sepanyol), Mapfre Peru Insurance and Reinsurance Companies (Peru), La Pampilla Refinery (Peru), Transtotal Maritime Agency (Peru) dan Fratelli d'amico Armatori (Itali).Pengarah Eksekutif Institut Kebangsaan Pertahanan Persaingan dan Perlindungan Harta Intelek (INDECOPI), Julian Palacin dalam satu kenyataan semalam, berkata saman itu berhubung kes tumpahan minyak yang menyebabkan kemusnahan serta kerosakan bukan material yang terkumpul akibat pencemaran alam sekitar di kawasan pesisir pantai.INDECOPI menuntut AS$3 bilion (RM13.19 bilion) bagi kerosakan alam sekitar pada pesisir pantai Peru, serta AS$1.5 bilion (RM6.6 bilion) sebagai ganti rugi kepada pengguna, penduduk tempatan dan pihak lain yang terkesan akibat bencana itu.

(Seorang penduduk membawa sepanduk menggesa saman dikeluarkan kepada Repsol./AFP)

Repsol dalam satu kenyataan semalam, bagaimanapun menolak saman berkenaan yang disifatkan sebagai tidak berasas.Insiden tumpahan minyak itu berlaku pada 15 Januari lalu ketika kapal tangki 'Mare Doricum' sedang memunggah minyak mentah di kilang penapisan milik Repsol, La Pampilla di Ventanilla, kira-kira 30 kilometer utara Lima.Namun, syarikat minyak itu mengaitkan insiden berkenaan dengan badai ombak akibat letupan besar gunung berapi di Pulau Tonga, di seberang Laut Pasifik, manakala Kerajaan Peru menyifatkannya sebagai 'bencana ekologi'.Tumpahan minyak itu menjejaskan lebih 700,000 penduduk yang kebanyakannya nelayan, dan memaksa penutupan 20 kawasan pantai serta puluhan perniagaan di kawasan terbabit. -AFP


EU sumbang AS$500 juta bantuan ketenteraan kepada Ukraine

KIEV, 15 Mei- Kesatuan Eropah (EU) berikrar untuk menyumbang kira-kira AS$500 juta (RM2.2 bilion) sebagai sokongan ketenteraan kepada Ukraine.Ia dilaporkan susulan bantahan berterusan dari Russia yang tidak bersetuju dengan hasrat Sweden dan Finland untuk menyertai NATO.Bahkan, Moscow menegaskan akan memotong bekalan elektrik ke Helsinki serta anggota perikatan Atlantik itu, jika kelulusan diberi kepada kedua-dua negara itu menyertai NATO.Sementara itu, pertempuran antara tentera Russia dan Ukraine berlarutan Donbas dengan kedua-dua pihak hanya mencatat sedikit kemajuan.

Dalam perkembangan lain, Setiausaha Pertahanan Amerika Syarikat (AS), Lloyd Austin dan Menteri Pertahanan Russia, Sergei Shoigu bercakap secara langsung buat pertama kali sejak sebelum perang bermula.Namun, kebanyakan perincian perbincangan selama satu jam itu tidak diketahui, kecuali gesaan Austin supaya Shoigu segera melaksanakan gencatan senjata agar rundingan dapat dijalankan segera. -AFP


10 maut, tiga cedera tembakan di pasar raya

NEW YORK, 15 Mei- Seorang remaja lelaki menembak mati 10 orang, manakala tiga mangsa cedera, di sebuah pasar raya di Buffalo, New York, semalam, dalam insiden yang disyaki polis bermotifkan perkauman.Suspek kulit putih berusia 18 tahun itu dilengkapi senjata dan memakai helmet serta peralatan taktikal, malah dipercayai menyiarkan serangan berkenaan secara langsung melalui rakaman kamera.Pesuruhjaya Polis Buffalo, Joseph Gramaglia, berkata terdahulu suspek menembak empat orang di kawasan parkir pasar raya itu menyebabkan tiga maut, sebelum masuk ke dalam premis dan meneruskan serangan.Antara yang terbunuh di dalam pasar raya itu ialah seorang pesara polis yang sedang bertugas sebagai pengawal keselamatan bersenjata."Pengawal keselamatan itu melepaskan beberapa das tembakan terhadap suspek. Namun, suspek - yang memakai perisai badan - menembak pengawal keselamatan itu."Apabila pasukan polis tiba di lokasi kejadian, penyerang itu mengacu pistol ke leher sendiri tetapi berjaya dipujuk dan menyerah diri," katanya pada sidang media.

(Orang ramai berkumpul di luar pasar raya dalam kejadian tembakan di New York pada Sabtu/ AP)

Polis turut memaklumkan, 11 daripada mangsa kejadian itu adalah warga Afrika-Amerika.Sementara itu, ejen khas yang mengetuai pejabat lapangan Biro Penyiasatan Persekutuan (FBI) di Buffalo, Stephen Belongia, berkata serangan terbabit disiasat sebagai kes jenayah kebencian."Kami sedang menyiasat kejadian itu sebagai jenayah kebencian dan kes ekstremisme ganas yang bermotifkan sentimen perkauman," katanya.Peguam daerah untuk wilayah Erie di mana Buffalo terletak, John Flynn, berkata suspek akan dihadapkan ke muka pengadilan atas pertuduhan membunuh yang membawa hukuman penjara seumur hidup tanpa parol, jika sabit kesalahan.Flynn berkata, suspek menggunakan 'senjata serangan' - istilah yang boleh merujuk kepada beberapa jenis senapang dan senapang patah di New York - namun tidak memperincikan secara khusus jenis senjata terbabit.Datuk Bandar Buffalo, Byron Brown pula memaklumkan bahawa suspek 'melakukan perjalanan berjam-jam dari kawasan luar komuniti itu untuk membuat jenayah berkenaan.' - AFP


Eropah sumbang AS$500 juta lagi kepada Kiev

KIEV, 15 Mei - Eropah berikrar untuk menyumbang AS$500 juta lagi dalam bentuk sokongan ketenteraan kepada Kiev, ketika permohonan Sweden dan Finland untuk menyertai Pertubuhan Perjanjian Atlantik Utara (NATO) berdepan pelbagai halangan.Moscow menegaskan akan memotong bekalan elektrik ke Helsinki dan Turki, yang juga anggota perikatan Atlantik itu, perlu memberi kelulusan untuk kedua-dua negara itu menyertai NATO.Namun, Russia dan Turki bertegas membantah mana-mana negara Eropah Utara menyertai NATO.Pertempuran antara tentera Russia dan Ukraine berterusan di barisan hadapan di Donbas dengan kedua-dua pihak hanya mencatat sedikit kemajuan, manakala pejuang Ukraine yang dikepung di kilang besi di Mariupol pula merayu untuk bantuan.Dalam pada itu, Setiausaha Pertahanan Amerika Syarikat (AS), Lloyd Austin dan Menteri Pertahanan Russia, Sergei Shoigu bercakap secara langsung buat pertama kali sejak sebelum perang itu bermula.

Namun, kebanyakan perincian perbincangan selama satu jam itu tidak diketahui, kecuali gesaan Austin supaya Shoigu segera melaksanakan gencatan senjata."Panggilan itu tidak secara khusus menyelesaikan sebarang isu kritikal atau membawa kepada perubahan secara langsung dalam tindakan atau dasar Russia," kata seorang pegawai pertahanan kanan AS.Dalam pada itu, tentera Russia terus menyerang kilang besi Azovstap di Mariupol, di mana kira-kira 1,000 pejuang Ukraine sedang dikepung.Dari dalam kilang itu, Sviatoslav Palamar yang juga antara pemimpin rejimen Aziv Ukraine, memberitahu Forum Keselamatan Kiev secara dalam talian bahawa terdapat sekitar 600 tercedera dan merayu bantuan supaya mereka diselamatkan."Kami masih terus bertahan, dan tidak akan mengalah," katanya.Beliau menggesa AS dan sekutu yang lain untuk mencari jalan bagi membantu membawa keluar anggotanya yang cedera. - AFP


Sri Lanka longgar perintah berkurung, 12 jam

COLOMBO, 15 Mei - Sri Lanka melonggarkan perintah berkurung di seluruh negara selama 12 jam bagi mengurangkan sekatan ketika Perdana Menteri baharu, Ranil Wickremesinghe berusaha membentuk kerajaan.Perintah berkurung itu dilonggarkan bermula pukul 6 pagi (waktu tempatan) hari ini hingga 6 petang.Selain itu perintah berkurung 24 jam yang dilaksanakan sejak Isnin lalu turut dihentikan selama beberapa jam pada Khamis dan semalam untuk membenarkan pembelian barangan keperluan.Langkah itu diumumkan selepas pertempuran dengan kumpulan antikerajaan meragut sembilan nyawa dan mencederakan ratusan yang lain.

Protes terhadap kerajaan yang bermula aman selama lebih sebulan lalu, bertukar ganas minggu ini selepas penyokong bekas Perdana Menteri Sri Lanka, Mahinda Rajapaksa, menyerbu kem penunjuk perasaan antikerajaan dan membakar khemah serta bertempur di Colombo.Pertempuran awal dan tindakan balas terhadap pemimpin kerajaan dikuasai keluarga Rajapaksa selepas itu turut menyebabkan lebih 300 individu cedera.Rajapaksa meletakkan jawatan selepas keganasan tercetus Isnin lalu namun adiknya, Gotabaya Rajapaksa bertegas mahu kekal memerintah sebagai Presiden Sri Lanka.Negara yang teruk terkesan oleh pandemik, peningkatan harga minyak dan pemotongan cukai oleh kerajaan itu berada dalam krisis ekonomi terburuk sejak Sri Lanka merdeka daripada Great Britain pada tahun 1948.Rizab asing yang boleh digunakan semakin susut, dan inflasi serta kekurangan minyak menyebabkan ribuan rakyat Sri Lanka turun ke jalanan untuk memprotes.Wickremesinghe, yang juga bekas Perdana Menteri lima kali, dilantik sekali lagi untuk memegang jawatan itu Khamis lalu dan pemimpin berusia 73 tahun itu dijangka dapat melantik anggota Kabinet sebelum Parlimen bersidang semula Selasa ini.Beliau adalah ahli Parlimen tunggal daripada Parti Nasional Bersatu (UNP) dan terpaksa bergantung pada parti lain untuk membentuk kerajaan, dengan parti Podujana Peramuna Sri Lanka pimpinan Rajapaksa berikrar menyokong pentadbiran Wickremesinghe.Parti pembangkang utama pula enggan menyokong Wickremesinghe, namun beberapa parti kecil sedia menyokong dasar yang dibawa Perdana Menteri baharu itu untuk menstabilkan ekonomi Sri Lanka. - REUTERS


Jen Psaki tamatkan tugas sebagai setiausaha akhbar White House

(Karine Jean-Pierre dilantik setiausaha akhbar baharu White House)

WASHINGTON, 14 Mei- Jen Psaki menamatkan tugasnya sebagai setiausaha akhbar White House pada Jumaat, lapor Xinhua."Saya ingin mengucapkan terima kasih kepada presiden dan isterinya. Mereka memberi kepercayaan kepada saya untuk menjalankan tugas ini sepanjang 15 bulan lalu," kata Psaki semasa taklimat terakhirnya di White House.Beliau juga menyampaikan penghargaan kepada pasukan media White House, serta kepada pemberita di Bilik Taklimat Media James S. Brady.

(Setiausaha Akhbar White House Jen Psaki dipeluk oleh Timbalan Ketua Setiausaha Akhbar selepas Psaki mengumukan akan melepaskan jawatannya minggu depan dan digantikan oleh Jean-Pierre/FOTO AFP)

Taklimat di White House itu adalah yang ke-224 oleh Psaki sepanjang tempoh perkhidmatannya bermula pada hari Joe Biden mengangkat sumpah sebagai presiden Amerika Syarikat (AS) pada Januari 2021.Karine Jean-Pierre dilantik setiausaha akhbar baharu White House, menjadi orang Afrika-Amerika pertama memegang jawatan itu.-BERNAMA


ASEAN, AS komited tingkat kerjasama dalam bidang maritim

(Sidang Kemuncak Khas ASEAN-AS yang diadakan di Washington D.C. pada 12 hingga 13 Mei)

KUALA LUMPUR, 15 Mei- ASEAN dan Amerika Syarikat (AS) komited untuk meningkatkan kerjasama dalam bidang maritim melalui mekanisme diterajui ASEAN.Kenyataan visi bersama yang dikeluarkan selepas Sidang Kemuncak Khas ASEAN-AS yang diadakan di Washington D.C. pada 12 hingga 13 Mei menyatakan kedua-dua pihak merancang untuk menjalin hubungan baharu serta menggalakkan kerjasama dan penyelarasan dalam kalangan agensi berkaitan, termasuk agensi penguatkuasaan undang-undang maritim.Ini termasuk kerjasama dalam meningkatkan kesedaran bidang maritim, mencari dan menyelamat, keselamatan maritim, dan untuk membendung penangkapan ikan haram, tidak dilaporkan dan tidak dikawal (IUU) melalui perkongsian maklumat, amalan terbaik dan kepakaran, serta bantuan teknikal, yang akan melengkapkan dan tidak meniru mekanisme sedia ada."Kami berdedikasi untuk mengekalkan keamanan, keselamatan, dan kestabilan di rantau ini, dan untuk memastikan keamanan dan keselamatan maritim, serta kebebasan pelayaran dan penerbangan serta penggunaan lain yang sah di laut seperti yang dijelaskan dalam UNCLOS 1982 (Konvensyen Pertubuhan Bangsa-Bangsa Bersatu mengenai Undang-undang Laut), dan perdagangan maritim yang sah tanpa halangan serta bukan ketenteraan dan terkawal dalam menjalankan aktiviti," kata kenyataan itu.

Selain itu, ASEAN dan AS turut mengiktiraf faedah menjadikan Laut China Selatan sebagai kawasan perairan yang aman, stabil dan makmur.Kedua-dua negara menekankan kepentingan langkah praktikal yang boleh mengurangkan ketegangan dan risiko kemalangan, salah faham dan salah percaturan."Kami menekankan kepentingan untuk melaksanakan pembinaan keyakinan dan langkah pencegahan bagi meningkatkan, antara lain, kepercayaan dan keyakinan dalam kalangan setiap pihak," menurut kenyataan itu.ASEAN dan AS juga menekankan kepentingan pelaksanaan penuh dan berkesan Deklarasi 2002 mengenai Tatalaku Pihak-pihak di Laut China Selatan (DOC) secara keseluruhannya, sambil menekankan keperluan untuk mengekal dan menggalakkan persekitaran yang kondusif  mengikut Kod Tatalaku (COC) dalam rundingan Laut China Selatan."Kami mengalu-alukan kemajuan selanjutnya ke arah rumusan awal COC yang berkesan dan substantif yang konsisten dengan undang-undang antarabangsa, termasuk UNCLOS 1982," menurut kenyataan itu.Sementara itu, ASEAN dan AS komited untuk terus bekerjasama dalam menggalakkan perdagangan dan pelaburan serta memudahkan rantaian bekalan global yang berdaya tahan dan ketersambungan serantau yang lancar.Ia termasuk untuk barangan keperluan seperti bekalan perubatan, ubat-ubatan, vaksin, makanan dan produk pertanian, komoditi, produk berteknologi tinggi, dan bekalan dan perkhidmatan penting lain, yang menyumbang kepada pemulihan dan daya tahan ekonomi yang mampan di rantau ini.Kedua-dua pihak juga berusaha untuk memperdalam kerjasama mereka dalam ketersambungan pengangkutan, termasuk program kemudahan udara, darat, maritim dan pengangkutan bagi memajukan pembangunan infrastruktur mampan dan menyokong teknologi baharu muncul, termasuk kenderaan elektrik.-BERNAMA


PM baharu Sri Lanka sukar bentuk kerajaan perpaduan, tiada sokongan

COLOMBO, 14 Mei- Perdana Menteri baharu Sri Lanka, Ranil Wickremesinghe, berdepan situasi sukar untuk membentuk kerajaan perpaduan susulan tiada sokongan daripada ahli Parlimen lain.Malah, beberapa pemimpin kanan parti pembangkang yang ditawarkan jawatan Menteri Kabinet sudah menolak,Mereka sebaliknya menggesa Parlimen dibubarkan bagi pembentukan kerajaan baharu.Ahli Parlimen kanan pembangkang, Harsha de Silva secara terbuka menolak tugas menguruskan sistem kewangan negara ini, malah beliau mahu mendesak peletakan kerajaan."Rakyat tidak minta terlibat dalam permainan politik dan apa-apa perjanjian, sebaliknya mereka mahukan sistem baharu yang menjamin kesejahteraan mereka pada masa akan datang," katanya dalam dalam kenyataan.Perikatan Nasional Tamil pula menyifatkan pentadbiran Rajapaksa sudah tidak sah apabila melantik Wickremesinghe, yang langsung tidak memiliki sokongan di Parlimen.Parti berhaluan kiri, Barisan Pembebasan Rakyat (JVP) pula menegaskan, pilihan raya adalah satu-satunya jalan keluar daripada kemelut itu.

(Ranil Wickremesinghe mengangkat sumpah sebagai perdana menteri untuk mengemudi negaranya melalui kemerosotan terburuk dalam sejarahnya sebagai negara merdeka/FOTO AFP)

Ternyata pelantikan Wickremesinghe gagal meredakan kemarahan penduduk Sri Lanka yang berdepan krisis ekonomi terburuk sejak negara itu merdeka pada 1948.Pada masa sama, majoriti masih menuntut penyingkiran Presiden Sri Lanka, Gotabaya Rajapaksa.Ia sekali gus melenyapkan cengkaman keluarga Rajapaksa, bagi membuka laluan untuk penubuhan kerajaan baharu.Wickremesinghe adalah satu-satunya ahli Parlimen daripada Parti Nasional Bersatu (UNP) yang diterajuinya dan perlu bergantung pada parti lain untuk membentuk kerajaan.Gabungan diketuai keluarga Rajapaksa menguasai 100 daripada 225 kerusi Parlimen, manakala pembangkang memiliki 58 kerusi dan bakinya adalah kerusi wakil rakyat bebas.Penunjuk perasaan menyifatkan pelantikan Wickremesinghe tidak akan mengubah kemarahan rakyat terhadap Presiden Sri Lanka, yang didakwa bertanggungjawab sepenuhnya terhadap krisis ekonomi terburuk negara itu.Beberapa siri tunjuk perasaan ganas sejak beberapa minggu lalu yang meragut sembilan nyawa dan menyebabkan lebih 300 cedera menyaksikan Mahinda Rajapaksa meletak jawatan sebagai perdana menteri lalu menyorok di sebuah pangkalan tentera.Namun adiknya, Gotabaya, enggan tunduk kepada desakan rakyat supaya berundur dan berikrar akan melakukan sebaik mungkin bagi membantu Sri Lanka.Dalam pada itu, bank pusat Sri Lanka memberi amaran bahawa ekonomi negara ini hanya menunggu masa untuk 'hancur sepenuhnya' melainkan kerajaan baharu dibentuk segera.Kebimbangan itu turut disuarakan oleh Wickremesinghe, yang menegaskan keadaan di negara itu boleh menjadi lebih teruk dalam beberapa bulan akan datang jika rakyat tidak bertolak ansur.Sehubungan itu, beliau meminta bantuan antarabangsa bagi memulihkan Sri Lanka."Kami mahu menjadi seperti dulu, rakyat boleh menikmati makan tiga kali sehari tanpa perlu risau tentang bekalan mereka," ujarnya. –AFP


India bergantung kepada minyak sawit Malaysia selepas indonesia kekal larangan import

NEW DELHI, 14 Mei - India kini lebih bergantung kepada import minyak sawit Malaysia, selepas Indonesia mengekalkan larangan eksport minyak sawit bagi memenuhi permintaan domestiknya.Menurut Persatuan Pengekstrak Pelarut India (SEA) yang berpangkalan di Mumbai, antara November dan April, import minyak sawit India dari Malaysia ialah 1.78 juta tan metrik, diikuti 1.15 juta tan metrik dari Indonesia.

"Masalah menjadi lebih serius bagi India, pengimport minyak masak terbesar dunia, akibat konflik Ukraine-Rusia yang mengganggu bekalan minyak bunga matahari."India mencuba mendapatkan bekalan minyak masak lain namun permintaan minyak bunga matahari di negara itu merosot berikutan harga global yang tinggi dan bekalan berkurangan akibat konflik Rusia-Ukraine," menurut SEA.Jumlah import minyak makan India turun 14.4 peratus kepada 900,085 tan metrik pada April berbanding Mac.Import minyak sawit April ialah 572,508 tan metrik, membentuk 64 peratus daripada keseluruhan pembelian minyak masak sayuran.Import minyak sawit India dari Malaysia bulan lepas berjumlah 313,859 tan metrik, merangkumi 277,024 tan metrik minyak sawit mentah (MSM), 28,835 tan metrik RBD palmolein dan 8,000 tan metrik minyak isirong sawit mentah (CPKO).


WASHINGTON, 14 Mei - Pemimpin-pemimpin Asean bersoladirati dalam pendirian terhadap isu yang dibangkitkan di hadapan Presiden Joe Biden sempena Sidang Kemuncak Khas bersama Amerika Syarikat.  Menerusi intervensi dalam sesi bersama Biden, Datuk Seri Ismail Sabri antara lain menyuarakan kebimbangan terhadap dunia yang terus menyaksikan konflik di pelbagai pelusuk, serta kerosakan dan penderitaan akibatnya.  Malaysia berharap Amerika Syarikat sebagai kuasa besar dapat memainkan peranan selaku pemimpin di peringkat antarabangsa.  Ini termasuk dialog untuk penyelesaian damai berhubung situasi di Ukraine.

(Perdana Menteri Datuk Seri Ismail Sabri ketika bersama media di sini)

"Bukan sahaja Malaysia, Dari segi Ukraine, Rusia Ukraine ini, bukan Malaysia saja tapi negara lain juga, Indonesia, Kemboja, membangkitkan. Hampir semua negara setuju isu ni perlu diselesaikan secara damai. Saya percaya, isu ini bukan isu yang baru, isu ini pun dah agak berlarutan, Jadi mereka perlu jujur,untuk menyelesaikan isu ini, kalau tidak meraka dah tahu apa yang patut dilakukan," katanya di sini.  Berkaitan konflik di Myanmar, Malaysia komited untuk merealisasikan Persetujuan Lima Perkara (5PC) seperti yang telah dipersetujui oleh para Pemimpin ASEAN pada April 2021.  Malaysia menggesa Amerika Syarikat untuk meningkatkan bantuan kepada Pusat Koordinasi Bantuan Kemanusiaan Mengenai Pengurusan Bencana ASEAN dan mengambil lebih ramai pelarian yang kini berada di Malaysia.  Selain itu, semua negara harus kekal komited mengekalkan Laut China Selatan sebagai lautan yang aman, stabil dan untuk perdagangan.  Ia penting untuk memastikan rantaian bekalan global tidak terganggu kerana ekonomi kini di dalam proses pemulihan akibat kesan buruk pandemik COVID-19.


Jacinda Ardern positif COVID-19

WELLINGTON, 14 Mei- Perdana Menteri New Zealand, Jacinda Ardern disahkan positif COVID-19.Perkara tersebut dimaklumkan pejabat beliau menerusi satu kenyataan.Bagaimanapun, Ardern hanya mengalami gejala ringan dan akan menjalani kuarantin di rumah selama tujuh hari.Ardern telah menjalani pengasingan sejak Ahad lalu apabila pasangannya, Clarke Gayford telah disahkan positif COVID-19.Kenyataan itu turut menyebut, misi perdagangan Ardern ke Amerika Syarikat (AS) tidak terjejas.Butiran perjalanan tersebut belum disahkan dan Ardern dijadual menyampaikan ucaptama di Universiti Harvard pada 26 Mei ini.Sementara itu, Ardern turut memuat naik sekeping foto kit ujian kendiri miliknya yang menunjukkan keputusan positif COVID-19 di laman Instagram beliau.Dalam hantaran tersebut Ardern memaklumkan tidak akan hadir ke Parlimen untuk dua pengumuman domestik berprofil tinggi membabitkan pelan pengurangan pelepasan gas karbon yang akan dibentangkan pada Isnin ini dan bajet tahunan pada Khamis."Ia merupakan minggu penting untuk kerajaan dan saya kecewa kerana tidak dapat hadir.Tetapi saya akan kekal berhubung rapat dengan pasukan dan berkongsi pandangan dari sini," katanya menerusi hantaran di Instagram.

(Kit ujian kendiri milik Ardern yang dimuat naik di Instagram menunjukkan keputusan positif COVID-19 / Foto Instagram Jacinda Ardern)

New Zealand merupakan antara negara yang mengenakan sekatan paling ketat bagi membendung penularan wabak COVID-19 sejak ia mula dikesan pada tahun 2020.Negara itu berdepan lonjakan penularan varian Omicron selepas sekatan dilonggarkan pada Mac lalu, dengan Ardern menjadi antara lebih 50,000 individu dijangkiti COVID-19 sejak minggu lalu. New Zealand kekal sebagai antara negara maju yang mencatatkan jumlah kematian terendah akibat COVID-19 iaitu 892 kes setakat ini.- AFP


Israel terus ganas, serang orang ramai yang berkabung pada pengebumian Shireen

BAITULMAQDIS, 14 Mei - Pasukan polis Israel semalam menyerang orang ramai yang berkabung pada perarakan pengebumian wartawan Palestin, Shireen Abu Akleh, yang terbunuh Rabu lalu di Tebing Barat.Tindakan keras pasukan keselamatan itu menyebabkan keranda yang diusung orang ramai itu hampir terjatuh dalam suasana kelam kabut.

(Keganasan berlaku apabila anggota polis menggunakan kekerasan terhadap orang ramai yang mengusung keranda wartawan Al-Jazeera Shireen Abu Akleh di hospital Baitulmaqdis sebelum upacara pengebumiannya./AFP)

Video tersebar menunjukkan para anggota polis di Baitulmaqdis memukul dan menendang orang yang berkabung di sebelah keranda wartawan Al Jazeera, yang maut dipercayai ditembak rejim.Seperti biasa, polis Israel dalam satu kenyataan berkata, pihaknya terpaksa bertindak demikian selepas penduduk Palestin mula membaling batu ke arah anggota mereka.Shireen ditembak mati di Tebing Barat semasa serbuan Israel di bandar Jenin.Saksi memberitahu, beliau dibunuh tentera Israel dan sekali lagi dakwaan tersebut dinafikan rejim sebaliknya menuduh Shireen maut akibat dipukul seorang lelaki bersenjata Palestin. - AFP


27 maut dan berpuluh cedera dalam kebakaran di New Delhi

NEW DELHI, 14 Mei- Sekurang-kurangnya 27 orang maut dan berpuluh-puluh lagi cedera dalam kebakaran besar di sebuah bangunan di ibu negara India, New Delhi pada Jumaat.Media tempatan melaporkan lebih daripada 40 orang telah melecur dan dimasukkan ke hospital, manakala hampir 70 orang berjaya diselamatkan.Kebakaran besar itu berlaku di sebuah bangunan komersial empat tingkat di barat Delhi .Pegawai Bomba memaklumkan lebih 25 cedera, termasuk mereka yang terjun dari bangunan.

Bagaimanapun api telah dipadam sepenuhnya dan lebih banyak mayat dijangka ditemui.Kebakaran adalah perkara biasa di India kerana amalan bangunan yang buruk, kesesakan dan kekurangan pematuhan kepada peraturan keselamatan.The Times of India melaporkan pemilik bangunan itu kini ditahan pihak berkuasa.Perdana Menteri Narendra Modi mengucapkan takziah dan kepada keluarga mangsa . -AFP


Puluhan kenderaan terkandas susulan tanah runtuh di Filipina

COTABATO, 14 Mei- Pemandu kenderaan terperangkap selepas jalan di lereng gunung tenggelam dalam kejadian tanah runtuh.Rakaman video menunjukkan puluhan kenderaan terkandas di kawasan itu.Jalan yang terletak di wilayah Cotabato Selatan itu tidak boleh dilalui oleh semua kenderaan.Aliran air yang kuat dilihat turun dari kawasan tinggi gunung menghalang sebahagian besar laluan konkrit.

(Kejadian tanah runtuh menyebabkan ramai pemandu terkandas di lereng gunung- Sumber tangkap layar di Twitter)

Tiada kecederaan dilaporkan dalam insiden itu.Pemandu kenderaan terpaksa berpatah balik sehingga kerja-kerja membersih dan membuka semula laluan dilakukan oleh pihak berkuasa tempatan. -AFP


Rakyat Argentina protes peningkatan inflasi

BUENOS AIRES, 14 Mei- Ribuan rakyat Argentina membanjiri jalanan sekitar Buenos Aires sebagai protes kepada peningkatan inflasi.Perhimpunan turut disertai penduduk yang tinggal dari luar Buenos Aires .Penganjuran demontrasi kerap diadakan tahun ini susulan trend peningkatan inflasi.Peserta turut berang dengan kekangan belanjawan negara.

Kerajaan pula dilihat meminimumkan jumlah bantuan yang disalur kepada rakyat. Tahun lalu negara terbabit merekodkan 50 peratus peningkatan inflasi.Ia dijangka meningkat 60 peratus tahun ini. -AFP


Pasaran saham Saudi Aramco meningkat, atasi Apple

RIYADH, 14 Mei- Syarikat minyak, Saudi Aramco, milik kerajaan Arab Saudi, mengatasi firma teknologi Amerika syarikat Apple untuk menjadi syarikat paling bernilai di dunia.Ini julung kalinya nilai pasaran Saudi Aramco mengatasi Apple sejak 2020.Menurut angka rasmi, sejak awal tahun ini, Apple menyaksikan penurunan harga sahamnya kira-kira 20 peratus, manakala saham Aramco melonjak hampir 28 peratus.Ketika Apple bergelut dengan rantaian bekalan yang meruncing, krisis cip dan inflasi pengguna yang meningkat, Saudi Aramco mendapat manfaat daripada kenaikan harga minyak mentah.

Harga minyak mentah Brent yang menjadi penanda aras antarabangsa melonjak kepada AS$139 setong pada Mac, paras tertinggi sejak 2008.Permintaan minyak global yang meningkat dengan pantas melebihi bekalan minyak mentah dalam tempoh selepas pandemik memainkan peranan penting dalam kenaikan harga minyak.Perang Rusia-Ukraine yang mengancam bekalan minyak mentah yang selamat ke Eropah juga telah mendorong harga yang lebih tinggi. -AFP


Elon Musk tangguh sementara beli Twitter

WASHINGTON, 14 Mei- Bilionair Elon Musk menggantung sementara perjanjian untuk membeli Twitter.Dalam satu kenyataan pada Jumaat beliau memaklumkan, perjanjian itu ditangguhkan, sementara menunggu butiran yang menyokong pengiraan bahawa akaun palsu sememangnya mewakili kurang daripada lima peratus pengguna.Pengumuman Musk menyebabkan saham dalam gergasi media sosial itu jatuh.

Saham syarikat media sosial itu jatuh hampir 18 peratus dalam dagangan pra-pasaran, paras terendah mereka sejak Musk mendedahkan kepentingannya dalam syarikat itu awal April lalu.Musk, individu terkaya di dunia telah menjadikan pembasmian akaun spam dan bot sebagai salah satu daripada cadangan pengambilalihan Twitter bernilai AS$44 bilion.Setakat ini, Twitter masih belum memberikan sebarang komen berkaitan kenyataan Musk. -AFP


Rakyat Palestin beri penghormatan akhir kepada jenazah Shireen Abu Akleh

BAITULMAQDIS, 14 Mei- Ribuan rakyat Palestin memberikan penghormatan terakhir kepada jenazah wartawan Al Jazeera, Shireen Abu Akleh yang ditembak mati dalam serbuan tentera Israel di Tebing Barat. Israel dan Palestin masing-masing saling menuduh antara satu sama ke atas pembunuhan Shireen, ketika pertempuran di kem pelarian Jenin.Pihak berkuasa Palestin menyifatkan pembunuhan wartawan itu sebagai pembunuhan yang disengajakan oleh tentera Israel.

(Antara rakyat Palestin yang memberikan penghormatan terakhir kepada jenazah Shireen Abu Akleh -AFP)

Presiden Palestin Mahmoud Abbas berkata Israel bertanggungjawab sepenuhnya dan menggesa siasatan antarabangsa dijalankan.Ribuan orang berbaris di jalanan ketika kerandanya yang dibalut bendera Palestin melalui bandar Baitulmaqdis.Amerika Syarikat, Kesatuan Eropah dan Pertubuhan Bangsa Bersatu turut menggesa siasatan menyeluruh dijalankan.Namun Palestin menolak untuk mengadakan siasatan bersama dengan Israel. -AFP


Turki menentang keahlian NATO untuk Finland, Sweden

(Presiden Turki, Recep Tayyip Erdogan tidak sokong hasrat Finland, Sweden sertai NATO)

ISTANBUL, 13 Mei - Turki tidak senang dengan hasrat Finland dan Sweden menyertai pakatan ketenteraan NATO dan menuduh negara-negara Scandinavia itu melindungi militan Kurdish di negara mereka."Kami tidak mempunyai pendapat yang positif. Negara-negara Scandinavia adalah seperti rumah tetamu untuk organisasi pengganas," kata Presiden Recep Tayyip Erdogan kepada wartawan selepas solat Jumaat di Istanbul.Turki telah sekian lama menuduh negara Nordik, khususnya Sweden yang mempunyai komuniti pendatang Turki yang kuat, melindungi kumpulan pelampau Kurdish dan penyokong Fethullah Gulen yang dikehendaki berhubung rampasan kuasa 2016 yang gagal.

(Presiden Turki Tayyip Erdogan mengadakan sidang akhbar semasa sidang kemuncak NATO di ibu pejabat Perikatan di Brussels, Belgium 14 Jun 2021/REUTERS)

Ankara yang menikmati hubungan baik dengan Kiev dan Moscow berminat memainkan peranan pengantara untuk menamatkan konflik dan telah menawarkan untuk menjadi tuan rumah sidang kemuncak pemimpin.

Walaupun telah membekalkan Ukraine dengan dron tempur, Turki mengelak daripada menyertai kempen sekutu Barat mengenakan sekatan terhadap Rusia. -AFP


Bekas juara dunia Amir Khan bersara daripada sukan tinju

(Amir Khan rai kemenangan pertarungan tali pinggang welterweight WBA tewaskan Luis Collazo/FOTO FILE)

LONDON, 13 Mei - Bekas juara dunia, Amir Khan mengumumkan dia akan bersara daripada sukan tinju selepas mengharungi kerjaya profesional selama 17 tahun.Petinju Britain berusia 35 tahun itu bersara dengan rekod 34 kemenangan dalam 40 pertarungan.Pemenang pingat perak Olimpik 2004 itu memenangi 18 pertandingan pertama dalam kerjaya profesionalnya, menjadi salah seorang petinju British terbaik pada zamannya.Kerjaya Khan berakhir dengan kekalahan apabila dia dihentikan pada pusingan keenam pertarungan menentang rakan senegara, Kell Brook di Manchester pada Februari."Sudah tiba masanya untuk menggantung sarung tangan saya. Saya berasa bertuah kerana mempunyai kerjaya yang menakjubkan yang telah menjangkau lebih 27 tahun," tulis Khan di akaun Twitternya."Saya ingin mengucapkan setinggi-tinggi terima kasih kepada pasukan yang luar biasa yang pernah saya bekerjasama dan kepada keluarga, rakan dan peminat saya atas kasih sayang dan sokongan yang mereka tunjukkan kepada saya," katanya.

(Petinju Britain berusia 35 tahun itu bersara dengan rekod 34 kemenangan dalam 40 pertarungan/GOOGLE)

Khan menjadi juara dunia pada 2009, menewaskan Andriy Kotelnik dari Ukraine dalam pertarungan super welerweight WBA dan mengalahkan petinju Amerika Syarikat, Zab Judah untuk menambah tali pinggang IBF dua tahun kemudian. -AFP


Arab Saudi dilanda gelombang panas, angin kuat mulai 13 hingga 16 Mei

RIYADH, 13 Mei - Pusat Meteorologi Kebangsaan (NCM) Arab Saudi mengumumkan bahawa sebahagian besar negara itu akan mengalami suhu setinggi 49 darjah Celsius dan angin berdebu mulai hari ini (Jumaat) sehingga Isnin depan.Pusat tersebut menyatakan wilayah Makkah dan Madinah dijangka mengalami gelombang panas, dengan suhu maksimum mencecah 46 hingga 49 darjah Celsius.

Ia juga menyatakan kesan gelombang panas itu akan turut dirasakan di bahagian pesisiran pantai Yanbu, Rabigh dan Jeddah serta Umluj di wilayah Tabuk. Gelombang panas itu akan diiringi dengan angin berdebu pada permukaan aktif yang mengurangkan jarak penglihatan mendatar.-AFP


Presiden UAE, Sheikh Khalifa bin Zayed Al Nahyan meninggal dunia

ABU DHABI, 13 Mei - Presiden Emiriah Arab Bersatu (UAE), Sheikh Khalifa bin Zayed Al Nahyan dilaporkan telah meninggal dunia pada usia 73 tahun.Presiden negara Teluk yang kaya dengan minyak itu, yang jarang dilihat di khalayak ramai, mungkin akan digantikan oleh abang tirinya, Putera Mahkota Abu Dhabi Mohammed bin Zayed, yang sudah dilihat sebagai pemerintah de facto UAE.Mengikut perlembagaan, Naib Presiden dan Perdana Menteri, Sheikh Mohammed bin Rashid al-Maktoum yang juga pemerintah Dubai akan bertindak sebagai Presiden sehingga majlis kebangsaan kumpulan tujuh emir bertemu dalam tempoh 30 hari untuk memilih Presiden baharu.

Kementerian Hal Ehwal Presiden mengumumkan 40 hari berkabung, dengan bendera separuh tiang mulai Jumaat dan kerja di sektor awam dan swasta digantung untuk tiga hari pertama.Sheikh Khalifa mengambil alih sebagai presiden kedua UAE pada November 2004, menggantikan bapanya sebagai pemerintah ke-16 Abu Dhabi, yang terkaya daripada tujuh emiriah persekutuan.-AFP


Seorang daripada setiap lima penjawat awam di UK akan kehilangan pekerjaan

(Gambar dari Jacob Rees-Mogg menunjukkan pejabat kementerian yang kosong ketika penjawat awam terus bekerja dari rumah/GOOGLE)

LONDON, 13 Mei - Berpuluh-puluh ribu penjawat awam di United Kingdom (UK) dijangka kehilangan pekerjaan akibat pelaksanaan langkah pengurangan kos baharu yang dirancang oleh kerajaan, kata Menteri Kanan Jacob Rees-Mogg hari ini.Beliau tidak menafikan laporan media bahawa 91,000 penjawat akan diberhentikan. "Saya tahu bunyinya mengejutkan, tetapi ia sekadar langkah untuk kembali ke perkhidmatan awam yang kita ada pada 2016."Perdana Menteri Boris Johnson pula memberitahu akhbar Daily Mail bahawa "kita perlu mengurangkan kos kerajaan bagi membolehkan kos sara hidup diturunkan", sambil menambah bahawa tanggungan kerajaan telah melonjak dengan begitu tinggi susulan pandemik COVID-19.

(Boris Johnson (tengah) bercakap semasa mesyuarat Kabinet di Stoke-on-Trent pada 12 Mei/AP)

Sehubungan itu, 91,000 pekerjaan bersamaan 20% daripada keseluruhan perkhidmatan awam perlu dimansuhkan bagi menjimatkan sekitar £3.5 bilion setahun.Menurut beliau, kerajaan sedang bergelut untuk mengimbangi akaun, setelah membelanjakan sejumlah besar semasa pandemik.Ketika ini tumpuan diberi kepada usaha memerangi inflasi yang semakin meningkat dan menghalang pemulihan ekonomi selain memberi tekanan tambahan terhadap kewangan awam. -AFP


PM baharu Sri Lanka bergelut bentuk kerajaan perpaduan

(Ranil Wickremesinghe mengangkat sumpah pada lewat Khamis untuk mengemudi negaranya mengharungi kemerosotan ekonomi terburuk dalam sejarah Sri Lanka/AP)

COLOMBO, 13 Mei - Perdana Menteri baharu Sri Lanka bergelut pada Jumaat untuk membentuk kerajaan perpaduan dan menghalang kejatuhan ekonomi selepas seorang tokoh pembangkang kanan enggan menerajui Kementerian Kewangan.Ranil Wickremesinghe mengangkat sumpah pada lewat Khamis untuk mengemudi negaranya mengharungi kemerosotan ekonomi terburuk dalam sejarah Sri Lanka sebagai sebuah negara merdeka.Pemimpin berusia 73 tahun itu menegaskan beliau mempunyai sokongan yang mencukupi untuk mentadbir dan telah mendekati beberapa sekutu berpotensi untuk menyertai pentadbirannya.

Bagaimanapun, ahli parlimen pembangkang barisan hadapan, Harsha de Silva secara terbuka menolak cadangan untuk mengambil alih Kementerian Kewangan dan sebaliknya berkata beliau akan mendesak kerajaan meletak jawatan.“Orang ramai tidak meminta permainan politik dan perjanjian, mereka mahu sistem baharu yang akan melindungi masa depan mereka,” katanya dalam satu kenyataan.De Silva berkata beliau menyertai "perjuangan rakyat" untuk menggulingkan Presiden Gotabaya Rajapaksa dan tidak akan menyokong sebarang penyelesaian politik yang menyebabkan pemimpin itu kekal.Beliau adalah ahli parti Samagi Jana Balawegaya (SJB), kumpulan pembangkang terbesar di parlimen, yang berpecah sama ada untuk menyokong kerajaan perpaduan tanpa peletakan jawatan Rajapaksa.Demonstrasi awam besar-besaran selama berminggu-minggu mengutuk Rajapaksa yang dituduh salah tadbir negara dalam krisis itu.Beratus-ratus masih berada di luar pejabatnya di pinggir ibu negara Colombo sejak sebulan lalu menuntut beliau berundur. -AFP


Korea Utara sahkan kes kematian pertama akibat COVID-19

SEOUL, 13 Mei - Korea Utara hari ini mengesahkan kes kematian pertama akibat COVID-19.Menurut laporan Agensi Berita Pusat Korea (KCNA), demam yang tidak dapat dikenal pasti puncanya merebak ke seluruh negara mulai akhir bulan lepas."Jenis demam yang tidak dapat dikenal pasti puncanya merebak pantas ke seluruh negara mulai akhir April."Enam orang meninggal dunia dan seorang daripada mereka diuji positif sub-varian BA.2 Omicron," katanya.

(Kim Jong Un ketika melawat Markas Kecemasan Pencegahan Epidemik Negara di Pyongyang, 12 Mei 2022.-REUTERS)

Dengan 25 juta penduduk negara itu tidak diberi vaksin terhadap COVID-19, infrastruktur kesihatan Korea Utara kini bergelut untuk menangani penularan yang besar, kata pakar.

"Pada 12 Mei sahaja, kira-kira 18,000 orang dikesan mengalami gejala demam.

"Sehingga kini, 187,800 telah diasingkan dan sedang menerima rawatan," tambah KCNA.Pemimpin Korea Utara, Kim Jong Un mengadakan mesyuarat tergempar Politbiro pada Khamis dan mengarahkan sekatan di seluruh negara dalam usaha untuk mengekang penyebaran virus itu.Kim dilaporkan melawat ibu pejabat pencegahan wabak kecemasan negeri dan dimaklumkan tentang penularan COVID-19 di seluruh negara.-AFP


Sekurang-kurangnya 11 maut selepas bot karam di perairan Puerto Rico

MIAMI, 13 Mei- Sekurang-kurangnya 11 orang maut selepas bot mereka yang membawa penumpang yang tidak diketahui jumlahnya, terbalik di luar pantai Puerto Rico, kata Pengawal Pantai Amarika Syarikat pada Khamis."Sehingga 6 petang Khamis, unit agensi rakan kongsi yang bertindak balas telah menyelamatkan 31 mangsa yang terselamat, 11 wanita dan 20 lelaki. 11 yang maut telah ditemui," kata Pengawal Pantai dalam satu hantaran Twiter.Jurucakap Kastam dan Perlindungan Sempadan (CBP) Amerika Syarikat memberitahu, kapal karam itu berlaku di 10 batu nautika (18 kilometer) di utara Pulau Desecheo, wilayah Amerika Syarikat yang tidak berpenghuni antara Puerto Rico dan Republik Dominican.Jurucakap itu berkata kebanyakan mangsa yang terselamat berasal dari Haiti atau Republik Dominican, dan pencarian sedang dijalankan.Sejurus sebelum tengah hari, sebuah helikopter CBP ternampak bot dan beberapa orang di dalam air yang kelihatan tidak memakai jaket keselamatan.Beberapa helikopter penyelamat telah dikerahkan dan sebuah kapal Pengawal Pantai telah dilencongkan untuk membantu."Pencarian mangsa yang terselamat dijadual diteruskan sepanjang malam," kata Pengawal Pantai Amerika.Pada bulan Mac, beratus-ratus orang Haiti mendarat dengan bot layar di pantai Florida manakala lebih 100 telah dipintas dari Bahamas oleh Pengawal Pantai AS.- AFP

(Helikopter digunakan untuk misi menyelamat / AFP)


Lebih 6 juta penduduk telah melarikan diri dari Ukraine - PBB

GENEVA, 13 Mei - Lebih 6 juta penduduk Ukraine meninggalkan negara itu sejak pencerobohan Rusia, 24 Februari lalu. Menurut kajian Pertubuhan Antarabangsa bagi Migrasi, setakat 11 Mei lalu, sebanyak 6,029,705 penduduk meninggalkan Ukraine. Ramai telah pergi ke negara jiran, menurut laman web khusus agensi itu.Kebanyakannya melarikan diri ke negara jiran dengan Poland merekodkan jumlah tertinggi, lebih 3 juta pelarian. Wanita dan kanak-kanak mewakili 90 peratus daripada jumlah pelarian. Manakala, lelaki Ukraine yang berumur 18 hingga 60 tahun tidak boleh keluar dari negara itu kerana layak untuk perkhidmatan tentera.

(Lebih 6 juta penduduk Ukraine meninggalkan negara itu sejak pencerobohan Rusia, 24 Februari lalu/AFP)

8 juta penduduk lagi melarikan diri ke daerah lain negara itu. Bagaimanapun, lebih 1.6 juta penduduk telah kembali ke Ukraine.

Aliran pelarian harian merentasi sempadan Ukraine telah menurun dengan ketara sejak meletusnya perang.Pada bulan Mac sahaja, hampir 3.4 juta rakyat Ukraine meninggalkan negara mereka. Angka itu turun kepada sekitar 1.5 juta pada April.Hampir 493,000 rakyat Ukraine telah mencari perlindungan di luar negara sejak awal Mei.Pertubuhan Bangsa-Bangsa Bersatu (PBB) menganggarkan lebih 8 juta orang boleh meninggalkan Ukraine tahun ini.Individu, pertubuhan bukan kerajaan (NGO), persatuan dan kerajaan telah bertindak mengalu-alukan dan menyelesaikan pelarian Ukraine.Romania, Hungary, Moldova dan Slovakia juga telah melihat ratusan ribu orang melintasi sempadan, walaupun ramai pelarian transit melalui negara tersebut untuk sampai ke destinasi lain.Lebih 785,000 pelarian telah berpindah ke Rusia dan sebilangan kecil telah melarikan diri ke Moscow, Belarus, menurut data PBB tersebut.- AFP


Pesawat kecil terhempas di hutan, 11 maut

YAOUNDE, 13 Mei - Tiada mangsa terselamat ditemui selepas sebuah pesawat kecil yang membawa 11 orang terhempas di hutan di wilayah Pusat Cameroon pada Rabu.Menurut pegawai Akbert Nagan dari Sanaga di wilayah tengah, tiada mangsa terselamat ditemui di bahagian Bibey.Pesawat dengan sembilan penumpang dan dua anak kapal itu dalam perjalanan dari ibu kota Yaounde ke stesen pam di Dompta di wilayah Utara negara itu, apabila ia terputus hubungan dengan kawalan trafik udara, menurut kenyataan media Syarikat Pengangkutan Minyak Cameroon.Mangsa adalah pekerja syarikat minyak yang menyelenggara saluran paip hidrokarbon antara Cameroon dan Chad yang berjiran.Media tempatan mengaitkan punca nahas itu berpunca daripada puting beliung.- AP

(Juruterbang pesawat yang terhempas dikenal pasti sebagai anak kepada bekas Gobenor Nasarawa, Solomon Ewuga) FOTO TWITTER


Risiko kemelesetan ekonomi UK semakin meningkat

(Bank of England minggu lalu memberi amaran bahawa Britain berisiko jatuh ke dalam kemelesetan dengan inflasi UK dijangka mencecah 10%)

LONDON, 12 Mei - Ekonomi Britain menyusut pada Mac berikutan kejatuhan inflasi yang melambung tinggi, meningkatkan prospek negara itu jatuh ke kancah kemelesetan.Data rasmi suku pertama pada Khamis menunjukkan bahawa berikutan pengeluaran kukuh pada Januari, ekonomi UK mencatatkan pertumbuhan sifar pada bulan berikutnya dan menguncup sebanyak 0.1% pada Mac.Ia berlaku selepas Bank of England (BoE) minggu lalu memberi amaran bahawa Britain berisiko jatuh ke dalam kemelesetan dengan inflasi UK dijangka mencecah 10%, paras tertinggi dalam tempoh empat dekad, menjelang akhir tahun.Ekonomi Britain berkembang 0.8% secara keseluruhan dalam tempoh Januari-Mac, pertumbuhan suku tahunan paling perlahan untuk setahun, kata Pejabat Statistik Kebangsaan (ONS) dalam satu kenyataan.

(Seorang wanita sedang membeli-belah di sebuah pasar raya/GOOGLE)

"Risiko kemelesetan baru sahaja meningkat," kata Ketua Ekonomi UK di Capital Economics, Paul Dales.Beliau menyatakan bahawa angka KDNK "mencadangkan ekonomi mempunyai momentum yang kurang daripada yang kita sangka walaupun sebelum kesan penuh daripada krisis kos sara hidup telah dirasai".Dales berkata "tekanan harga yang kuat mungkin bermakna BoE akan menaikkan lagi kadar faedah".Bank pusat minggu lalu menaikkan kadar faedah utamanya sebanyak satu perempat mata kepada satu peratus untuk menangani inflasi UK yang berterusan.Ia merupakan kenaikan keempat berturut-turut oleh BoE, manakala kadar utamanya kini berada pada paras tertinggi sejak krisis kewangan global pada 2009.Kadar yang dinaikkan telah meningkatkan kos pinjaman untuk pengguna dan perniagaan, seterusnya memberi kesan kepada perbelanjaan. -AFP


Lukoil ambil alih anak syarikat Shell

MOSCOW, 12 Mei - Syarikat minyak Rusia, Lukoil mengumumkan pengambilalihan anak syarikat Shell yang mengendalikan stesen runcit di negara itu.Pengumuman dibuat ketika firma Barat terus meninggalkan Rusia berikutan konflik bersenjata di Ukraine.Pengeluar minyak kedua terbesar Rusia itu bagaimanpun tidak mendedahkan butiran pemerolehan Shell Neft.

(Lukoil ambil alih anak syarikat Shell)

"Bawah perjanjian ini, lebih 350 orang yang kini bekerja di Shell Neft akan berpindah kepada pemilik baharu perniagaan ini," kata Pengarah Hiliran Shell, Huibert Vigeveno dalam satu kenyataan yang dikeluarkan oleh Lukoil.Aset Shell Neft termasuk 411 stesen runcit, yang kebanyakannya terletak di tengah dan barat laut Rusia. -AFP


Palestin beri penghormatan negara kepada wartawan yang dibunuh kejam rejim Israel

RAMALLAH, 12 Mei - Ribuan rakyat Palestin pada Khamis memberi penghormatan kepada wartawan Al Jazeera, Shireen Abu Akleh dalam upacara peringatan di Tebing Barat, sehari selepas dia ditembak mati semasa serbuan tentera Israel di kem pelarian Jenin.Al Jazeera melabelkan insiden itu sebagai pembunuhan kejam yang disengajakan.Sebagai tanda ketokohan Shireen dalam kalangan rakyat Palestin, wartawan veteran berusia 51 tahun itu menerima apa yang disifatkan sebagai upacara penghormatan negara di perkarangan Istana Presiden di sini yang turut dihadiri diplomat asing.Beribu-ribu orang berbaris di jalan-jalan raya ketika kerandanya yang disarungkan dengan bendera Palestin, dipandu melalui bandar itu.Shireen dikenali secara meluas kerana keberanian dan profesionalismenya sejak membuat liputan Intifada Palestin kedua dari 2000 hingga 2005.

(Presiden Palestin Mahmud Abbas mengucapkan selamat tinggal kepada wartawan veteran Al-Jazeera Shireen Abu Akleh semasa upacara pengebumian negara di ibu pejabat presiden/AFP)

Pihak Berkuasa Palestin (PA) telah menolak cadangan supaya mengadakan siasatan bersama dengan Israel.“Jenayah ini tidak sepatutnya dibiarkan tanpa dihukum,” kata Presiden Mahmud Abbas sambil menegaskan bahawa Israel perlu dipertanggungjawab sepenuhnya atas kematian Shireen. -AFP


Finland, Sweden cenderung anggotai NATO

(Simbol NATO dibangun di Mother Teresa Square di Tirana, Albania, Sabtu, 4 April 2009)

HELSINKI, 12 Mei - Presiden dan perdana menteri Finland cenderung membawa negara itu menyertai NATO dan keputusan rasmi akan diambil pada hujung minggu ini.“Finland mesti memohon keahlian NATO tanpa berlengah-lengah,” kata Presiden Sauli Niinisto dan Perdana Menteri Sanna Marin dalam satu kenyataan bersama."Keanggotaan NATO akan mengukuhkan keselamatan Finland. Sebagai ahli NATO, Finland akan mengukuhkan keseluruhan pakatan pertahanan," kata kenyataan itu.

Sebuah jawatankuasa khas akan mengumumkan keputusan rasmi Helsinki mengenai bidaan keahlian pada hari Ahad, tambahnya.Kremlin dalam reaksi segeranya menegaskan, keahlian Finland dalam pakatan tentera Barat "sudah tentu" ancaman kepada Rusia.Negara jiran, Sweden juga dijangka mengumumkan keputusannya dalam beberapa hari akan datang, kemungkinan besar dalam mesyuarat Parti Demokratik Sosial pimpinan Perdana Menteri, Magdalena Andersson pada Ahad ini.Moscow telah berulang kali memberi amaran kepada Stockholm dan Helsinki supaya tidak menyertai pakatan tentera Barat. -AFP


Junta Myanmar buka semula sempadan kepada pelancong

YANGON, 12 Mei - Junta Myanmar akan membenarkan pelancong memohon visa selepas lebih dua tahun dibekukan, kata media kerajaan Khamis.Negara itu menutup sempadannya kepada pelawat pada Mac 2020 pada permulaan pandemik dalam usaha mencegah peningkatan jangkitan COVID-19.Myanmar menjadi lebih terpencil selepas angkatan tentera menggulingkan kerajaan awam pimpinan Aung San Suu Kyi pada Februari 2021.Rampasan kuasa mencetuskan bantahan besar-besaran diikuti tindakan keras tentera yang menyaksikan pertumpahan darah.

(Junta Myanmar akan membenarkan pelancong memohon visa selepas lebih dua tahun dibekukan/GOOGLE)

"Dengan matlamat untuk membangunkan sektor pelancongan, permohonan e-Visa (pelancong) akan dibenarkan dan diterima mulai 15 Mei 2022," kata notis yang disiarkan akhbar harian, Global New Light of Myanmar.Notis itu bagaimanapun tidak memberi butiran mengenai tarikh pelawat pertama dijangka tiba.Kumpulan aktivis dalam pada itu memberi amaran bahawa kepentingan tentera dalam bidang ekonomi termasuk perlombongan, perbankan, petroleum, pertanian dan pelancongan bermakna wang yang akan dibelanjakan pelancong mungkin berakhir di dalam tabung junta.“Walaupun pelawat asing mengelak hotel dan pengangkutan yang dimiliki oleh tentera Myanmar dan sekutunya, mereka tetap akan membiayai junta melalui yuran visa, insurans dan cukai,” kata kumpulan aktivis Justice for Myanmar."Kami menyeru sesiapa yang mempertimbangkan untuk bercuti di Myanmar untuk memboikot," kata kumpulan itu. -AFP


China sasar kekang COVID-19 dengan kos minimum, tempoh lebih singkat

BEIJING, 12 Mei- Usaha China untuk mencapai matlamat ‘dinamik sifar COVID-19’ adalah bertujuan bagi mengekang penularan wabak dengan kos terendah dalam masa tersingkat.Jurucakap Kementerian Luarnya, Zhao Lijian dalam satu sidang media semalam turut menafikan bahawa matlamat itu adalah bertujuan mengekalkan jangkitan sifar.Menurut beliau, usaha itu adalah untuk melindungi kesihatan, kehidupan dan pengeluaran secara berkesan dan maksimum untuk 1.4 billion rakyat China.“Kebanyakan rakyat China sedang menjalani kehidupan dan pengeluaran seperti biasa. Kadar jangkitan COVID-19 dan kadar kematian di negara ini kekal terendah di dunia.“Satu tesis yang diterbitkan majalah "The Lancet" pada Mac menunjukkan pandemik COVID-19 dianggarkan telah meragut nyawa seramai 18.2 juta orang di seluruh dunia setakat ini.“Menurut tesis itu kadar kematian mencatat 120 kes kematian bagi setiap 100,000 orang, kadar ini mencatat 179 bagi setiap 100,000 orang di Amerika Syarikat, manakala hanya 0.6 di China. Ini adalah hasil daripada dasar ‘dinamik sifar COVID-19’ di China.“Langkah-langkah China dalam usaha mencegah dan mengawal pandemik terbukti berasaskan sains dan berkesan. China adalah satu daripada negara paling berjaya dalam peperangan melawan wabak di dunia. Fakta ini turut diakui masyarakat antarabangsa.“Dasar ‘dinamik sifar COVID-19’ China telah menawarkan perlindungan berkesan kepada golongan rentan seperti warga emas dan mereka yang mempunyai komorbiditi,” kata Zhao.

Difahamkan, Pengarah Serantau Pertubuhan Kesihatan Sedunia (WHO) bagi rantau Pasifik Barat mengiktiraf langkah China dalam usaha melawan wabak.Beliau berkata China sentiasa mengemaskini dasar pencegahan dan kawalan wabak, menyemak semula peraturan yang termaktub dalam panduan pencegahan dan mengubahsuai kaedah ujian pengesanan jangkitan dan kuarantin berpandukan perkembangan situasi semasa penularan COVID-19.China terbukti mempunyai asas, kemudahan dan keupayaan untuk mengamalkan dasar ‘dinamik sifar COVID-19’ serta yakin untuk berjuang melawan wabak, sekali gus menyumbang kepada usaha memerangi pandemik global.


Korea Utara sahkan kes pertama COVID-19

PYONGYANG, 12 Mei - Korea Utara secara rasmi mengesahkan kes COVID-19 pertama selepas dua tahun mengekang penularan wabak tersebut.Agensi Berita Pusat Korea (KCNA) berkata kes yang dipercayai daripada varian Omicron itu dikesan di Pyongyang menerusi sampel yang diambil dari seorang pesakit yang demam pada Ahad lalu.

(Korea Utara pada 12 Mei mengesahkan kes pertama COVID-19/AFP)

Pemimpin Kim Jong Un berikrar untuk menghapuskan virus itu, kata media rasmi negara itu.

Pegawai tertinggi, termasuk pemimpin Kim Jong Un, mengadakan mesyuarat untuk membincangkan wabak itu dan mengumumkan mereka akan melaksanakan sistem kawalan virus kecemasan secara maksimum dalam masa terdekat.

Kim memberitahu mesyuarat itu bahawa "matlamatnya adalah untuk menghapuskan akar dalam tempoh masa yang paling singkat," menurut KCNA."Beliau memberi jaminan bahawa kerana kesedaran politik rakyat yang tinggi, kami pasti akan mengatasi kecemasan dan memenangi projek kuarantin kecemasan," katanya.Tambah KCNA, semua aktiviti perniagaan dan pengeluaran akan disusun supaya setiap unit kerja diasingkan untuk mengelakkan penularan penyakit.Korea Utara sebelum ini mendakwa negara itu bebas COVID-19 tetapi mengambil pendekatan dan tindakan tegas membendung penularan seperti kawalan ketat di sempadan sejak awal 2020.


Ikan pari gergasi dilepaskan semula ke Sungai Mekong

KEMBOJA, 12 Mei - Ikan pari gergasi air tawar betina yang ditangkap sekumpulan nelayan Kemboja 4 Mei lalu, dilepaskan semula ke dalam air.Raksasa air tawar betina seberat 180 kilogram itu adalah spesis terbesar dan jarang ditemui di Asia Tenggara, ditangkap secara tidak sengaja minggu lalu di daerah Stung Treng.Sepasukan pakar antarabangsa dalam projek Wonders of Mekong, bekerjasama dengan nelayan untuk menimbang dan mengukur sebelum melepaskannya semula.

"Kami telah melepaskan semula pari gergasi ini ke habitat asalnya. Seperti yang anda lihat, dia seperti terapung di permukaan sungai di sini."Sungguh mengagumkan dapat melihat dia berenang di habitat semula jadinya dan mengambil bahagian dalam pelepasan ikan pari gergasi ini hari ini," katanya.Sungai Mekong menjadi habitat kepada 1,000 spesis ikan, dan pari bukan satu-satunya haiwan gergasi yang berada di perairan itu.Sungai itu turut dihuni ikan keli dan barb gergasi sepanjang tiga meter dengan berat 270 kilogram.Pencinta alam sekitar sudah lama menyuarakan kebimbangan mengenai pembinaan empangan di sepanjang Sungai Mekong yang akan memusnahkan bekalan ikan.-AFP


Negara-negara Arab di PBB gesa siasatan kes pembunuhan wartawan Al-Jazeera, Shiren Abu Akleh

NEW YORK, 12 Mei - Negara-negara Arab di Pertubuhan Bangsa Bersatu (PBB) meminta siasatan bebas berkaitan pembunuhan seorang wartawan al-Jazeera, Shiren Abu Akleh ketika sedang membuat liputan semalam.

(Rakyat Palestin membantah kematian wartawan veteran Al-Jazeera Shireen Abu Akleh, yang ditembak mati ketika membuat liputan/AFP)

Duta Palestin ke PBB, Riyad Mansour berkata, negara-negara Arab mengutuk sekeras-kerasnya tindakan jenayah itu yang dipercayai dilakukan Israel.Jelas Mansour, tuntutan untuk siasatan bebas terkandung dalam tiga surat yang sama dihantar kepada Setiausaha Agung PBB Antonio Guterres, Majlis Keselamatan PBB dan Presiden Perhimpunan Agung.

Rayuan itu adalah sebahagian daripada pakatan suara untuk siasatan kematian Shiren.Saluran TV yang berpangkalan di Qatar mendakwa bahawa tentera Israel dengan sengaja menembak mangsa yang berusia 51 tahun itu di kepala semasa pergolakan di kem pelarian Jenin.-AFP


Eropah tarik balik penggunaan pelitup muka untuk perjalanan udara

LONDON, 12 Mei - Penggunaan pelitup muka untuk perjalanan udara di Eropah akan ditarik balik, bermula minggu depan.Agensi Keselamatan Penerbangan Kesatuan Eropah (EASA) mengumumkan, penggunaan pelitup muka tidak lagi dianggap penting untuk semua penerbangan dan semasa berada di lapangan terbang.Pengarah Eksekutif EASA, Patrick Ky memaklumkan, garis panduan baharu itu sejajar dengan perubahan keperluan pihak berkuasa di seluruh Eropah bagi pengangkutan awam.

"Mulai minggu depan, pelitup muka tidak lagi perlu diwajibkan dalam perjalanan udara dalam semua kes, secara amnya sejajar dengan perubahan keperluan pihak berkuasa negara di seluruh Eropah untuk pengangkutan awam," katanya.Jerman bagaimanapun tidak bercadang untuk menarik balik mandat penggunaan pelitup muka untuk semua penerbangan termasuk penerbangan yang berlepas atau mendarat di negara berkenaan.-AFP


Al Jazeera kecam pembunuhan wartawannya oleh Zionis

JERUSALEM, 12 Mei - Rangkaian media Al Jazeera mengecam jenayah kejam pembunuhan wartawan veterannya, Shireen Abu Akleh oleh rejim zionis, ketika membuat liputan mengenai serbuan tentera Israel di bandar Jenin di Tebing Barat semalam.Pembunuhan itu disifatkan sebagai hanya bertujuan menghalang media daripada menjalankan tugas mereka.

Al Jazeera dalam kenyataannya menegaskan, kerajaan Israel dan pasukan tentera zionis bertanggungjawab atas pembunuhan wartawan beragama Kristian yang ditembak mati ituPihak berkuasa Israel juga bertanggungjawab menyasarkan penerbit Al Jazeera, Ali al-Samudi, yang turut ditembak di belakang ketika membuat liputan sama.-AFP


Seorang maut, tiga cedera di Rusia selepas serangan Ukraine - Gabenor Belgorod

MOSCOW, 12 Mei - Seorang maut dan tiga yang lain cedera dalam serangan dari Ukraine di barat daya Rusia."Setakat ini, seorang kehilangan nyawanya, dia meninggal dunia dalam ambulans, dan terdapat tiga cedera," kata Gabenor Wilayah barat daya Belgorod, Vyacheslav Gladkov, menerusi aplikasi Telegram.Beliau berkata ia adalah situasi paling sukar di wilayahnya sejak Rusia menghantar tenteranya 24 Februari lalu.

Gladkov turut menuduh Ukraine menyasarkan Kampung Solokhi sehingga mengakibatkan satu rumah musnah.Pengumuman itu dibuat pada hari ke-77 kempen ketenteraan Rusia di Ukraine yang telah menyebabkan beribu-ribu orang terkorban.Pihak berkuasa di wilayah Rusia yang bersempadan dengan Ukraine telah berulang kali menuduh tentera Ukraine melancarkan serangan.Pada April, Gladkov berkata Ukraine juga melakukan serangan ke atas tempat penyimpanan bahan api di Belgorod.-AFP


Kes maut gara-gara terlebih dos dadah meningkat di Amerika Syarikat

WASHINGTON, 12 Mei - Kes terlebih dos dadah telah membunuh lebih 100,000 orang di Amerika Syarikat pada 2021, data menunjukkan hari Rabu, ketika pandemik COVID-19 memburukkan lagi krisis yang didorong oleh fentanyl dan pil dalam talian palsu.

Pakar berkata orang yang mengalami gangguan penggunaan bahan terlarang tersebut telah terjejas teruk oleh gangguan kehidupan seharian, manakala pihak berkuasa merampas sejumlah rekod ubat tiruan dan kadangkala membawa maut dari Mexico.

Data sementara dari Pusat Statistik Kesihatan Kebangsaan menunjukkan terdapat 107,622 kematian meningkat 15% daripada 93,655 pada 2020.

Tetapi terdapat tanda-tanda bahawa  kebimbangan itu semakin reda, dengan peningkatan pada 2021 hanya separuh daripada tahun sebelumnya. Kematian pula meningkat 30% dari 2019 hingga 2020.

Fentanyl, opioid sintetik yang dibangunkan untuk merawat gejala sakit kronik, adalah penyebab terbesar, menyumbang  71,238 kematian.

Ia diikuti kristal methamphetamine (meth), kokain dan opioid semulajadi (seperti heroin dan morfin).

"Adalah tidak boleh diterima bahawa kita kehilangan nyawa untuk mengambil dos berlebihan setiap lima minit sepanjang masa," kata Rahul Gupta, pengarah Dasar Kawalan Dadah Kebangsaan Pejabat White House, dalam satu kenyataan.

Bulan lalu, pentadbiran Presiden Joe Biden mengumumkan strategi kawalan dadah nasional untuk menangani krisis yang tertumpu pada ketagihan dan pemerdagangan yang tidak dirawat.

Angka tinjauan dari 2020 menunjukkan bahawa dalam kalangan 41.1 juta orang yang memerlukan rawatan untuk gangguan penggunaan bahan (SUD), hanya 2.7 juta (6.5%) telah menerima rawatan di fasiliti pakar pada tahun lepas.

Pihak berwajib sedang berusaha untuk meluaskan akses kepada rawatan menyelamatkan nyawa seperti nalokson, jalur ujian dadah dan program perkhidmatan picagari.

Mereka turut memohon peningkatan dana untuk kawalan sempadan dan agensi penguatkuasaan dadah bagi membendung pengaliran dadah haram.- AFP


Taliban Pakistan lanjutkan gencatan senjata

PESHAWAR, 12 Mei- Taliban Pakistan telah melanjutkan gencatan senjata dengan Islamabad untuk mengadakan rundingan damai.

Menurut sumber, sejak Taliban Afghanistan kembali berkuasa tahun lalu organisasi saudaranya di Pakistan, Tehreek-e-Taliban Pakistan (TTP) telah meningkatkan serangan ke atas tentera negara.

Islamabad menuduh pihak berkuasa baharu Afghanistan melindungi dan mengarahkan pejuang TTP bersama militan dari kumpulan lain yang menyelinap ke sempadan berliang untuk melancarkan serangan.

Bagaimanapun, dua sumber militan memberitahu AFP bahawa gencatan senjata TTP yang dipersetujui untuk perayaan Aidilfitri kini telah dilanjutkan sehingga 16 Mei.

Surat TTP yang menggariskan gencatan senjata, dilihat oleh AFP, menyatakan supaya pejuang tidak melanggar keputusan yang diambil oleh perintah pusat.

Kedua-dua sumber berkata sepasukan pengantara Pakistan telah pergi ke Afghanistan untuk bertemu kepimpinan TTP untuk perbincangan yang diadakan oleh Taliban Afghanistan.

Pakistan masih belum mengulas mengenai perkara itu.

Tahun lalu kerajaan menjalankan rundingan damai dengan TTP semasa gencatan senjata selama sebulan yang akhirnya tidak berjaya.

Islamabad semakin banyak mengatakan mengenai serangan merentasi sempadan dari Afghanistan sejak Taliban menguasai Kabul pada Ogos, satu isu yang telah menjadi punca ketegangan diplomatik.

Bulan lalu pegawai Afghanistan berkata serangan udara Pakistan di timur Afghanistan membunuh 47 orang.

Pakistan tidak mengulas mengenai mogok itu tetapi menggesa Kabul untuk mengamankan sempadannya bagi menghalang operasi militan.

Taliban Afghanistan menggelar serangan itu sebagai "kekejaman" yang "membuka jalan kepada permusuhan antara Afghanistan dan Pakistan".

Pada bulan Mac seorang pengebom berani mati meletupkan diri yang menurut pihak berkuasa adalah warga Afghanistan, membunuh 64 orang di sebuah masjid di barat laut Pakistan.

Majlis Keselamatan Pertubuhan Bangsa-Bangsa Bersatu telah memberi amaran bahawa kumpulan militan di Afghanistan "menikmati kebebasan yang lebih besar di sana berbanding bila-bila masa dalam sejarah baru-baru ini".- AFP


Seorang kardinal, bintang pop antara tangkapan keselamatan Hong Kong terkini

HONG KONG, 12 Mei - Seorang kardinal dan bintang pop Kantonis adalah antara kumpulan penyokong demokrasi veteran yang telah ditangkap di bawah undang-undang keselamatan negara Hong Kong, kata sumber undang-undang dan polis hari ini.

Mereka yang ditangkap adalah semua pemegang amanah dana yang kini dibubarkan yang membantu membiayai penunjuk perasaan yang ditahan semasa protes demokrasi besar-besaran yang melanda Hong Kong tiga tahun lalu.

Paderi, Joseph Zen dan penyanyi Denise Ho adalah antara yang ditahan, sumber polis dan sumber undang-undang mengesahkan kepada AFP.

Zen, yang baru berusia 90 tahun, adalah bekas biskop Hong Kong dan salah seorang paderi Katolik paling kanan di hab perniagaan China.

Beliau telah mengkritik keputusan Vatican untuk mencapai kompromi dengan China berhubung pelantikan biskop di tanah besar dan penyokong gerakan demokrasi Hong Kong.

Manakala, Ho ialah vokalis tempatan yang popular dan penyokong lantang untuk hak LGBTQ.

Sementara itu, cendekiawan pengajian budaya terkemuka Hui Po-keung ditahan di lapangan terbang Hong Kong ketika hendak berlepas ke Eropah pada Selasa.

Hui telah ditangkap kerana "bersubahat dengan kuasa asing", satu sumber berkata, satu kesalahan di bawah undang-undang keselamatan yang dikenakan Beijing ke atas Hong Kong sebagai tindak balas kepada protes demokrasi.

Tiga sumber undang-undang berkata peguam veteran Margaret Ng turut ditahan.

Polis masih belum mengeluarkan kenyataan mengenai penahanan itu.

Undang-undang keselamatan telah memusnahkan perbezaan pendapat di hab perniagaan yang dahulunya lantang dan boleh membawa hukuman penjara seumur hidup.

Mereka yang ditangkap adalah antara lima pemegang amanah "Tabung Bantuan Kemanusiaan 612", yang membantu penunjuk perasaan yang ditangkap membayar bil undang-undang dan perubatan mereka.

Seorang lagi pemegang amanah, aktivis demokrasi Cyd Ho, telah pun dipenjarakan kerana terlibat dengan perhimpunan tanpa kebenaran dalam kes berasingan.

Dana itu dibubarkan tahun lalu selepas polis keselamatan negara di bandar itu menuntutnya menyerahkan butiran operasi termasuk maklumat mengenai penderma dan penerimanya.

Sejurus sebelum dana ditutup pada Oktober, Universiti Lingnan Hong Kong berkata kontraknya dengan Hui telah tamat tetapi enggan menyatakan sebab atas alasan privasi.

Ahli akademik yang memainkan peranan penting dalam gerakan demokrasi Hong Kong yang kini hancur sering mendapati diri mereka diketepikan oleh universiti dan bergelut untuk mencari pekerjaan.

Seorang pengulas sosial dan pengarang prolifik, Hui mengajar selama lebih dua dekad di Universiti Lingnan dan dikreditkan oleh bekas pemimpin pelajar Nathan Law dengan memberi inspirasi kepada kerjaya politiknya.- AFP

(Denise Ho merupakan bintang pop Hong Kong popular dan penyokong lantang untuk hak LGBTQ/AFP)


New Zealand buka penuh sempadan 31 Julai depan

AUCKLAND, 11 Mei- New Zealand akan membuka semula sepenuhnya sempadan antarabangsa mulai pukul 11.59 malam pada 31 Julai depan.Perdana Menteri, Jacinda Ardern ketika mengumumkan perkara itu memaklumkan, pembukaan semula sempadan itu dijadualkan dua bulan lebih awal berbanding jangka masa yang ditetapkan kerajaan sebelum ini.Reuters melaporkan, kapal persiaran juga dialu-alukan untuk kembali berlabuh di pelabuhan tempatan pada hari yang sama.Ardern berkata pembukaan semula sempadan akan membantu meredakan kekangan kemahiran mendesak, merancakkan semula sektor pelancongan dan meletakkan persekitaran imigresen pada kedudukan yang lebih terjamin."Sebab itu hari ini saya mengumumkan inisiatif untuk memulihkan semula ekonomi, pada masa sama menumpukan cabaran jangka masa panjang yang akan dihadapi," katanya.

(Jacinda Ardern, Perdana Menteri New Zealand / Foto REUTERS)

New Zealand mempunyai beberapa sekatan paling ketat di dunia semasa pandemik dan baru-baru ini mula mengurangkan langkah yang semakin tidak popular.Ia bertujuan memulihkan sektor pelancongan dan mengurangkan kekurangan tenaga kerja.- REUTERS


Perancis tarik balik arahan pemakaian pelitup muka di semua pengangkutan awam

PARIS, 11 Mei- Pemakaian pelitup muka tidak lagi diwajibkan ketika berada di dalam semua pengangkutan awam di Perancis berkuat kuasa 16 Mei depan.Menteri Kesihatan, Olivier Veran berkata, kerajaan bersetuju menarik balik arahan tersebut susulan jumlah jangkitan wabak berkenaan menunjukkan penurunan yang ketara."Pemakaian pelitup muka tetap digalakkan namun mewajibkannya tidak lagi sesuai buat masa ini memandangkan kes COVID-19 telah berkurangan.Pelitup muka tidak lagi diperlukan di dalam kereta api, kapal terbang dan metro di Perancis mulai Isnin depan," katanya selepas mesyuarat kabinet mingguan.

(Olivier Veran, Menteri Kesihatan Perancis / Foto AFP)

Bagaimanapun pemakaian pelitup muka dan pas kesihatan vaksin COVID-19 masih lagi diwajibkan untuk memasuki hospital.Semalam, 56,449 kes COVID-19 direkodkan di Perancis, kebanyakannya daripada varian Omicron.Setakat ini 79.3 peratus rakyat negara itu telah menerima suntikan vaksin COVID-19.Perancis mencatatkan kira-kira 147,000 kematian sejak wabak itu mula dikesan di negara itu.- AFP


Israel tembak mati remaja Palestin

AL-BIREH, 11 Mei- Seorang remaja Palestin ditembak mati oleh tentera Israel. Insiden berlaku semasa pertempuran berhampiran Ramallah di Tebing Barat yang dicerobohi.Kementerian Kesihatan Palestin mengesahkan,Thaer Khalim Muslet al-Yazouri, 18 tahun ditembak di bahagian dada.

(Jenazah remaja, Thaer Khalim Muslet al-Yazouri dibawa untuk pengebumian / Foto AFP)

Kejadian tersebut berlaku di daerah Al-Bireh. Jurucakap tentera Israel mengesahkan, pasukan tentera melepaskan peluru getah semasa pertempuran di kawasan itu.- AFP


Israel tembak mati wartawan Al-Jazeera

JENIN, 11 Mei- Tentera Israel menembak mati seorang wartawan veteren Al-Jazeera ketika dia sedang membuat liputan di kem pelarian Jenin di Tebing Barat yang diduduki.Al-Jazeera memaklumkan Shireen Abu Aqleh yang merupakan tokoh terkemuka di saluran berita Arab itu dibunuh dengan sengaja tanpa belas kasihan."Pembunuhan dilakukan secara terang-terangan dan melanggar undang-undang antarabangsa," menurut kenyataan Al-Jazeera.Sehubungan itu agensi berita berkenaan menyeru komuniti antarabangsa supaya menggesa Israel bertanggungjawab atas pembunuhan tersebut.

(Seorang lelaki tidak dikenali cuba mengangkat mayat Abu Aqleh yang ditembak mati oleh tentera Israel / Foto AFP, AL-Jazeera)

Selain Abu Aqleh, seorang lagi wartawan yang juga penerbit, Ali Al-Samudi turut cedera dalam kejadian itu. Samudi berkata, tiada pejuang Palestin berada di kawasan Abu Aqleh ditembak."Sekiranya terdapat pejuang penentang, tentu kami tidak akan masuk ke kawasan itu, tentera Israel memang menembak ke arah kami," katanya.Sementara itu, seorang jurugambar AFP yang berada di tempat kejadian berkata, Abu Aqleh memakai jaket media ketika dia ditembak.Ketegangan meningkat sejak beberapa bulan kebelakangan ini apabila Israel bergelut dengan gelombang serangan yang mengorbankan sekurang-kurangnya 18 orang sejak 22 Mac, termasuk seorang pegawai polis Arab-Israel dan dua warga Ukraine.Tentera Israel telah menyalahkan penduduk Jenin berhubung beberapa serangan dan telah meningkatkan operasi di kawasan itu dalam beberapa minggu kebelakangan ini.-AFP


Inisiatif Ramadan Damai berjaya kawal keganasan di selatan Thailand

BANGKOK, 11 Mei- Inisiatif Ramadan Damai di selatan Thailand secara amnya berjaya mengawal kejadian keganasan sehingga ini di Pattani, Narathiwat, Yala dan empat daerah di Songkhla.Ketua Panel Dialog Keamanan Wilayah Sempadan Selatan Thailand Jeneral Wanlop Rugsanaoh berharap inisiatif itu akan menjadi titik permulaan berakhirnya keganasan dan mencapai keamanan berpanjangan di empat wilayah bergolak itu.Di bawah inisiatif itu, kerajaan Thailand dan kumpulan bersenjata paling berpengaruh di selatan Thailand, Barisan Revolusi Nasional (BRN) sepakat menghentikan keganasan di empat wilayah selatan Thailand itu sepanjang Ramadan bermula 3 April hingga 14 Mei, meliputi tempoh 40 hari.Wanlop memberitahu Bernama sejak inisiatif itu berkuatkuasa suasana di empat wilayah itu agak aman dengan hanya satu insiden letupan bom berlaku di Sai Buri, Pattani di mana seorang orang awam maut dan tiga anggota skuad pemusnah bom cedera.Media sebelum ini melaporkan bahawa Patani United Liberation Organisation (Pulo) yang tidak terlibat dalam rundingan damai mengakui bertanggungjawab dalam letupan di Sai Buri pada 15 April itu.Wanlop berkata inisiatif itu juga bertujuan memudahkan orang ramai melaksanakan ibadah mereka dengan selamat serta memupuk keyakinan masyarakat terhadap proses dialog damai yang inklusif.

Menurut BRN, Inisiatif Ramadan Damai akan mewujudkan suasana aman dan sejahtera bagi komuniti di selatan Thailand khususnya yang berada di lapangan.Sementara itu, Wanlop berkata rundingan damai antara kerajaan Thai dan BRN dijangka diadakan antara Jun dan Ogos ini.Bekas Ketua Polis Negara Malaysia Tan Sri Rahim Mohd Noor bertindak sebagai fasilitator dan turut melibatkan beberapa pakar sebagai pemerhati.Keganasan di selatan Thailand mula tercetus pada 2004 di empat wilayah dan sehingga kini sudah meragut lebih 7,000 nyawa.


Dewan Perwakilan lulus pakej bantuan AS$40 bilion kepada Ukraine

(Bantuan ketenteraan, yang dihantar sebahagian daripada bantuan keselamatan Amerika Syarikat ke Ukraine/REUTERS)

WASHINGTON, 11 Mei - Penggubal undang-undang Amerika Syarikat mengundi Selasa untuk menghantar pakej bantuan AS$40 bilion ke Ukraine, ketika Washington memberi amaran bahawa Rusia mungkin menghadapi konflik yang lama dengan jirannya.Pembiayaan pertahanan, kemanusiaan dan ekonomi diluluskan Dewan Perwakilan dengan 368 undi berbanding 57.Semua undi yang tidak bersetuju datangnya daripada barisan anggota Republikan.Dewan Senat dijangka meluluskan pembiayaan itu pada akhir minggu ini atau minggu depan."Dengan pakej bantuan ini, Amerika menghantar mesej yang kuat kepada dunia tentang keazaman kami yang tidak berbelah bahagi untuk berdiri bersama rakyat Ukraine yang berani sehingga kemenangan dicapai," kata Speaker Dewan Perwakilan Nancy Pelosi kepada rakan-rakan Demokratnya sebelum pengundian.

Semalam, para pemimpin Kongres mencapai persetujuan untuk meluluskan AS$6.8 bilion lebih daripada AS$33 bilion yang diminta White House sebelum ini untuk membantu negara Eropah Timur itu menghadapi pencerobohan Moscow.Rangsangan kewangan termasuk tambahan AS$3.4 bilion untuk kedua-dua bantuan ketenteraan dan kemanusiaan di samping pembiayaan yang diminta oleh pentadbiran.Jika pakej itu melepasi Senat seperti yang dijangkakan, perbelanjaan AS untuk memperkukuh pertahanan Ukraine terhadap pencerobohan Rusia dan menangani krisis kemanusiaan yang seterusnya akan melonjak kepada sekitar AS$54 bilion. -AFP


Manny Pacquiao terima kekalahan

MANILA, 11 Mei - Legenda tinju, Manny Pacquiao mengaku kalah dalam pilihan raya presiden Filipina.Menerusi video yang dikongsi di laman facebook rasminya malam tadi, senator Filipina itu berterima kasih kepada rakyat kerana membantu kempennya.Beliau turut mengucapkan tahniah kepada Ferdinand Marcos Jr atas kemenangan besarnya.Sebagai seorang peninju dan atlet, beliau tahu untuk menerima kekalahan dan berharap bakal presiden akan membantu golongan miskin.

"Rakyat sudah bersuara. Selesai sudah pilihanraya, marilah kita bersatu demi keamanan dan pembangunan negara," kata Manny. Penjumlahan awal menunjukkan Pacquiao memperoleh kurang daripada empat juta undi, meletakkannya di tempat ketiga jauh di belakang Marcos Jr, yang mendapat lebih separuh undi, diikuti Leni Robredo di tempat kedua. - AFP